title: Plutonium

text: Tavallisessa U-ydinpolttoainetta käyttävässä reaktorissa syntyy kolmen vuoden altistusajassa n. 1 % plutoniumia polttoaineesta. Plutoniumia syntyy kun U-polttoaineessa oleva U (jonka osuus on kuitenkin 95–97 % kaikesta polttoaineessa olevasta uraanista) absorboi neutronin. Polttoaineesta tällöin Pu osuus on n. 0,54 % Pu Pu n. 0,23 % ja Pu n- 0,14 %. Muitakin isotooppeja voi muodostua, mutta osuus on pieni. Syntynyt plutonium on muiden hajoamistuotteiden seassa, käytetyssä polttoaineessa. Jos näin syntynyt plutonium kuitenkin erotetaan kemiallisesti käytetystä polttoaineesta, voidaan sitä käyttää "uudestaan" tavallisen U-polttoaineen seassa siten, että Pu-isotoopin ja U-isotoopin yhteinen osuus muista plutoniumin ja uraanin isotoopeista on noin 3–5 %. Näin tehtäessä voidaan ikään kuin hävittää muuten pitkään radioaktiivisena ongelmajätteenä säilyvä plutonium sekä aseteollisuuteen soveltuva Pu-isotooppi. Sekoitettua polttoainetta kutsutaan nimellä MOX-Fuel (Mixed Oxide Fuel), sillä sekä plutonium että uraani ovat polttoainesauvassa hapetetussa tilassa Pu- ja U-dioksidina. Hapen massan osuus uraanidioksidisauvassa on 16/254 eli n. 6 %. MOX:ia voidaan käyttää tavallisessa kevytvesireaktorissa (ns. tavallinen U-ydinpolttoainetta käyttävä reaktori) ilman erityistä reaktorin modifiointia, mutta käyttö edellyttää yleensä reaktorin uudelleenlisensointia MOX-polttoaineen käyttöön. MOX:ia käytettäessä noin 1/3 energiasta tulee plutoniumista. MOX-polttoaineen käyttö ei vaadi "hyötöreaktoria".


title: Plutonium

text: Käytetyn polttoaineen uudelleenkäsittely on ongelmallista. Sen avulla voidaan tosiaan utilisoida, eli käyttää uudestaan hyväksi syntynyt plutonium, sekä erottaa suurin osa ydinreaktioon osallistumattomasta U-sta, jota on kuitenkin polttoaineen kaikesta uraanista n. 95–97 %, ja käyttää sekin uudelleen. Toisaalta kemiallisesti erotettu puhdas plutonium voi päätyä myös muualle kuin uudelleen ydinpolttoaineeseen. Kemiallisesti erotetusta plutoniumista noin puolet on Pu-isotooppia, eli Pu väkevöintiaste on noin 54 %. Tästä plutoniumista on helppo väkevöidä Pu-osuus yli 90 %:iin, vastaavalla menetelmällä kuin U, jolloin kyseessä on ydinasemateriaali.


title: Plutonium

text: Tavallisissa eli ns. hitaissa kevytvesireaktoreissa puhdasta plutoniumdioksidi-polttoainetta eli n. 3–5 % väkevöityä Pu-ydinpolttoainetta ei voida tehokkaasti käyttää, sillä hitaat eli termiset neutronit, jotka soveltuvat hyvin U-fissioon, eivät sovellu vastaavasti hyvin Pu-fissioon, koska niiden Vaikutusala (σ) on liian pieni. Puhdasta plutoniumdioksidi-polttoainetta voidaan kuitenkin käyttää erilaisessa ns. nopeassa reaktorissa, jossa fissioon vaadittavien neutronien liike-energia on suurempi. Tällaisessa ns. "nopeassa" reaktorissa jäähdyttimenä käytetään veden sijasta nestemäistä natriumia (LMFBR -reaktori) tai heliumia (GCFBR -reaktori), jolloin neutronit liikkuvat nopeammin. Kilogramma seostamatonta Pu-polttoainetta (3–5 % väkevöinnillä) tuottaa kolmessa vuodessa n. 10 miljoonaa kilowattituntia energiaa.


title: Plutonium

text: MOX-polttoainetta voidaan käyttää eurooppalaisissa ydinvoimaloissa 30 % kokonaispolttoainemäärästä, mutta Yhdysvalloissa on kolme voimalaa, joissa voi käyttää pelkästään MOXia. Myös plutoniumin yhdisteitä karbidin, bromidin, silikaatin ja nitriitin kanssa on tutkittu mahdollisina polttoaineina. Polttoaineina voidaan käyttää myös joitakin metalliseoksia kuten plutoniumin, ceriumin ja koboltin; alumiinin ja plutoniumin sekä plutoniumin ja zirkoniumin seosta, kuitenkin niin että fissiilin Pu isotoopin osuus polttoaineesta on n. 3–5 % .


title: Plutonium

text: Pu on paljon kysytympi ydinasemateriaali kuin U, sillä sen kriittinen massa on huomattavasti pienempi kuin U. Yli 90 % väkevöintiasteella Pu kriittinen massa on noin 11 kg, (jos tämä muutetaan palloksi, halkaisijaksi tulisi n. 10 cm) kun vastaavasti U noin 52 kg. Pu kriittistä massaa ydinaseessa voidaan entisestään hieman pudottaa teknisillä ratkaisulla kuten mm. muodolla, tiivistyksellä, neutronilähteillä ja -heijastimilla. Näin rakennetun, teknologisesti kehittyneen, pienen, taktisen ydinaseen jopa räjähdysvoimakkuutta pystytään säätelemään tarpeen mukaan (variable yield detonation). U:sta rakennetun ydinaseen teho verrattuna massaan on pienempi, eikä alle 52 kg kokoista asetta pystytä teoriassa toteuttamaan, jolloin sen soveltuvuus taktisena aseena huononee.


title: Plutonium

text: Joissakin ydinaseissa U soveltuu paremmin kuin Pu. U puoliintumisaika 703 milj. vuotta on huomattavasti suurempi kuin Pu n. 24 000 vuotta. Pu verrattaen lyhyt puoliintumisaika, merkitsee sitä, että ydinaseella on vain rajallinen käyttöikä, ellei asetta huolleta. Lisäksi Pu suurempi radioaktiivisuus voi haitata aseen elektroniikkaa. Pu on paras asemateriaali pieneen ydinaseeseen. Kun koolla ei ole niin väliä (esim. ICBM), käytetään usein uraania (puhdas fissio) tai uraania ja tritiumia (fissio-fuusio). Puhtaassa fissiossa käyttöikä on pisin, ja asetta ei ydinasemateriaalin osalta tarvitsee huoltaa. Fissio-fuusio-pommit sekä Pu-aseet vaativat huoltoa, sillä tritium ja Pu hajoavat melko nopeasti.


title: Plutonium

text: Nagasakiin pudotetussa Fat Man -pommissa oli 6,2 kg plutoniumia, sillä se oli puristettu kasaan. Plutoniumin (1 kg) räjähdysvoima vastaa 20 kilotonnia TNT:tä. Jos kaikki plutonium halutaan räjäyttää, tarvitaan myös ulkoinen neutronien lähde, joten alkeellisten ydinaseiden tuhovoima jää alle teoreettisen arvon. Esimerkiksi Fat Manin (6,2 kg plutoniumia) tuhovoima oli 21 kt. Ydinkäyttöä varten plutonium stabiloidaan galliumin avulla, jolloin plutonium on delta-allotrooppisessa muodossa.


title: Plutonium

text: Plutoniumin ei-fissiilejä isotooppeja voidaan myös käyttää likaisissa pommeissa tai myrkkynä. Muutamissa tapauksissa ydinase on levittänyt ympäristöön plutoniumia, mikä vaatii puhdistusta. Muun muassa Nagasakissa ympäristöön levisi 5 kg plutoniumia, koska fissioreaktio ei edennyt loppuun asti. Plutonium aiheuttaa vastaavat ympäristön saastumisongelmat ja terveysvaarat kuin köyhdytetty uraani. Isotoopeista riippuen saastumisvaara kestää yleensä plutoniumilla kuitenkin vähemmän aikaa kuin uraanilla, mutta radioaktiivisuus voi olla suurempi.


title: Plutonium

text: Plutoniumin kaikki isotoopit ovat radioaktiivisia. Plutoniumin pitkäikäisin isotooppi on Pu, jonka puoliintumisaika on yli 80 miljoonaa vuotta. Toinen pitkäikäinen isotooppi on Pu, jonka puoliintumisaika on yli 370 tuhatta vuotta. Suurin kiinnostus on kuitenkin Pu-isotooppiin, joka hajoaa osittain spontaanin fission kautta, ja puoliintumisaika on noin 24 tuhatta vuotta.


title: Eulerin lause (funktioteoria)

text: Eulerin lause tai Eulerin kaava (nimetty Leonhard Eulerin mukaan) on kompleksianalyysiin liittyvä matemaattinen kaava, joka ilmaisee kompleksilukujen toisaalta eksponenttifunktioon ja toisaalta trigonometriaan perustuvan esityksen välisen yhteyden.


title: Eulerin lause (funktioteoria)

text: Eulerin lause sanoo, että kompleksiluvulle "e" pätee yhtälö


title: Eulerin lause (funktioteoria)

text: missä formula_2 on imaginaariyksikkö ja φ on vaihekulma radiaaneina. Luku "z =" "e" on kompleksitason yksikköympyrällä sijaitseva kompleksiluku ja sen itseisarvo on yksi. Sen vaihekulma eli kulma suhteessa positiiviseen reaaliakseliin on φ. Muita kuin itseisarvoltaan ykkösen suuruisia kompleksilukuja kuvataan kertoimen "r" avulla: "z" = "re." Kulmaan perustuvalla kompleksiluvun esittämisellä on yhteys esitystapaan formula_3:


Eulerin lause (funktioteoria)


title: Eulerin lause (funktioteoria)

text: missä "r = |z|, x = r cos φ" ja "y = r sin φ."


title: Eulerin lause (funktioteoria)

text: Eulerin lauseen todisti ensimmäisen kerran Roger Cotes vuonna 1714, mutta vasta Leonhard Eulerin lausetta koskeva työ vuonna 1748 toi sen lopullisesti matemaatikkojen tietoisuuteen. Kompleksilukujen esittämistä tasossa ei kuitenkaan 1700-luvulla vielä tunnettu, joten kumpikaan miehistä ei huomannut lauseen geometrista tulkintaa.


title: Eulerin lause (funktioteoria)

text: Eulerin lause voidaan tulkita siten, että funktio "e" piirtää yksikköympyrän kompleksitasolle, kun "φ" kulkee vähintään 2π:n mittaisen reaalilukujoukon läpi. Tässä "φ" on kulma, jonka kompleksitason pisteeseen origosta piirretty viiva muodostaa positiivisen reaaliakselin kanssa. Kulmaa mitataan tässä yhteydessä radiaaneina. Eulerin lause pätee ainoastaan, mikäli funktiot "sin φ" ja "cos φ" on määritelty radiaaneille eikä asteille.


title: Eulerin lause (funktioteoria)

text: Eulerin lause muodostaa vahvan yhteyden analyysin sekä trigonometrian välille. Lausetta käytetään hyväksi kompleksilukujen napakoordinaattiesityksessä, ja se antaa mahdollisuuden logaritmifunktion määrittelyyn kompleksiluvuille.


title: Eulerin lause (funktioteoria)

text: Eksponenttifunktion laskukaavoista


title: Eulerin lause (funktioteoria)

text: ja


title: Eulerin lause (funktioteoria)

text: voidaan johtaa Eulerin lauseen avulla useita trigonometristen funktioiden lainalaisuuksia. Trigonometriset funktiot voidaan jopa määritellä kompleksilukujen eksponenttifunktion laajennuksina (vertaa hyperbolisten funktioiden kaavat):


title: Eulerin lause (funktioteoria)

text: Sijoittamalla


title: Eulerin lause (funktioteoria)

text:
saa Eulerin lause kuuluisan Eulerin identiteetiksi kutsutun muodon
jota on kutsuttu matematiikan kauneimmaksi kaavaksi. Se sitoo toisiinsa useat nykymatematiikan tärkeät luvut: Neperin luvun, piin, imaginaariyksikön ja perusluvut 1 ja 0. Siinä esiintyvät myös matematiikan kolme tärkeää laskutoimitusta: yhteenlasku, kertolasku ja potenssiin korottaminen.


title: Eulerin lause (funktioteoria)

text: Funktiot "e", cos("x") ja sin("x") (olettaen, että "x" on reaalinen) voidaan Taylorin sarjan avulla kirjoittaa:


title: Eulerin lause (funktioteoria)

text: Kompleksisille "z" määritellään vastaavat funktiot Taylorin sarjan avulla korvaten "x":t muuttujalla "iz". Havaitaan, että


title: Eksponenttifunktio

text: Eksponenttifunktio tai eksponentiaalifunktio on matematiikassa transsendenttisiin alkeisfunktioihin kuuluva funktio. Se on määritelty kaikille reaaliluvuille ja saa arvoksi positiivisia reaalilukuja. Eksponenttifunktio kertoo, mikä on tietyn, "kantaluvuksi" kutsutun vakion arvo korotettuna muuttujan määräämään potenssiin. Kantaluku voi olla mikä tahansa positiivinen reaaliluku paitsi ykkönen.


title: Eksponenttifunktio

text: Eksponenttifunktio, jonka kantaluku on Neperin luku formula_1, on matematiikassa hyvin tunnettu funktio. Joskus eksponenttifunktiolla viitataan nimenomaan tähän formula_1:n eksponenttifunktioon.


title: Eksponenttifunktio

text: Eksponenttifunktion käänteisfunktio on logaritmifunktio. Kantaluvun formula_1 logaritmifunktiota sanotaan luonnolliseksi logaritmiksi. Mikä tahansa eksponenttifunktio voidaan esittää formula_1:n eksponenttifunktion ja logaritmifunktion yhdistettynä funktiona.


title: Eksponenttifunktio

text: Matemaattisesti ilmaistuna eksponenttifunktio määritellään seuraavasti:


title: Eksponenttifunktio

text: Kun kantalukuna on Neperin luku formula_1, voidaan käyttää jompaakumpaa seuraavista merkinnöistä:


title: Eksponenttifunktio

text:
Jälkimmäistä merkintää käytetään etenkin yhdistetyissä funktioissa, joissa eksponenttiin pelkän muuttujan formula_11 paikalle on sijoitettu jokin monimutkaisempi muuttujan formula_11 funktio.
Mielivaltaisen kantaluvun formula_13 eksponenttifunktio voidaan esittää tällaisena yhdistettynä funktiona seuraavasti:


title: Eksponenttifunktio

text: missä formula_15 merkitsee luonnollista logaritmia.


title: Eksponenttifunktio

text: Kantaluvun formula_1 eksponenttifunktion formula_16 Taylorin sarja on


title: Eksponenttifunktio

text: Tätä sarjakehitelmää voidaan käyttää myös eksponenttifunktion määritelmänä. Sen avulla funktio voidaan määritellä myös, kun argumenttina on kompleksiluku.


title: Eksponenttifunktio

text: Eksponenttifunktio voidaan kirjoittaa myös raja-arvona seuraavasti:


title: Eksponenttifunktio

text: Näissä määritelmissä formula_21 on luonnollinen luku, formula_11 on mielivaltainen reaaliluku tai kompleksiluku ja formula_23 on kertoma.


title: Eksponenttifunktio

text:
Koska eksponenttifunktio kuuluu alkeisfunktioihin ja on määritelty kaikilla muuttujan x reaalisilla arvoilla, on se kaikkialla jatkuva.
Funktion kuvaaja (x,y)-koordinaatistossa on myös kaikkialla x-akselin yläpuolella, sillä eksponenttifunktio voi kantaluvusta riippumatta saada vain positiivisia arvoja.
Lisäksi kuvaajalta tunnetaan nämä kaksi pistettä:Näin ollen eksponenttifunktion kuvaaja kulkee aina pisteiden formula_28 ja formula_29 kautta.


title: Eksponenttifunktio

text: Jos kantaluku formula_30, niin kuvaaja on aidosti kasvava. Oikealle mentäessä kuvaaja nousee kohti äärettömyyttä. Vasemmalle mentäessä kuvaaja lähestyy x-akselia yläpuolelta, mutta koska funktio ei voi saada arvoksi nollaa, kuvaaja ei koskaan saavuta x-akselia. Niinpä x-akseli on kuvaajan vaakasuora asymptootti ja funktion raja-arvo positiivisessa äärettömyydessä on äärettömyys, negatiivisessa äärettömyydessä nolla. Raja-arvot ovat siis matemaattisesti ilmaistuna seuraavat:


title: Eksponenttifunktio

text: Jos taas formula_33, niin kuvaaja on kasvaa päinvastaiseen suuntaan: Kuvaaja lähestyy oikealle mentäessä x-akselia yläpuolelta ja vasemmalle mentäessä äärettömyyttä. Tällöinkin x-akseli on siis kuvaajan asymptootti, mutta eri suunnassa. Raja-arvot ovat seuraavat:


title: Eksponenttifunktio

text: Eksponenttifunktion derivaatta on seuraava:


title: Eksponenttifunktio

text: Koska kantaluku formula_13 on vakio, derivaatta on siis alkuperäinen eksponenttifunktio vakiolla kerrottuna. Kantaluvun formula_1 tapauksessa formula_39, joten


title: Eksponenttifunktio

text: Kantaluvun formula_1 eksponenttifunktion derivaatta on siis eksponenttifunktio itse. Tämä ominaisuus on ainutlaatuinen reaalilukumuuttujien reaalilukuarvoisilla funktioilla. Ominaisuudella on seuraavat seuraukset:Kantaluvun formula_1 eksponenttifunktion erikoisasema matematiikassa ja monissa matemaattisissa sovelluksissa johtuu juuri tästä derivaatan ominaisuudesta.


title: Eksponenttifunktio

text: Kompleksialueelle eksponenttifunktio määritellään saman sarjakehitelmän avulla, joka pätee myös reaalisille argumenteille:


title: Eksponenttifunktio

text: Jos kantalukuna on jokin muu reaaliluku "a", määritellään eksponenttifunktio formula_45 seuraavasti:


title: Eksponenttifunktio

text: Kantaluvun "a" on kuitenkin oltava positiivinen reaaliluku, muussa tapauksessa eksponenttifunktio ei ole yksikäsitteisesti määriteltävissä.


title: Eksponenttifunktio

text: Samaan tapaan myös trigonometriset funktiot laajennetaan kompleksialueeseen Taylorin sarjakehitelmien avulla. Kompleksialueessa eksponenttifunktion ja trigonometriset funktiot yhdistää toisiinsa Eulerin kaava,


title: Eksponenttifunktio

text:
Kompleksiselle eksponenttifunktiolle pätevät seuraavat laskusäännöt:
Olkoot formula_48:


title: Eksponenttifunktio

text: Erityisesti formula_1:n eksponenttifunktiota hyödynnetään lukuisissa matemaattisissa sovelluksissa. Esimerkiksi monet differentiaaliyhtälöt, kuten Schrödingerin yhtälö ja Laplacen yhtälö, johtavat formula_1:n eksponenttifunktioihin. Samoin todennäköisyyslaskennan Rencontre-ongelma ratkeaa formula_1:n eksponenttifunktion avulla.


title: Eksponenttifunktio

text: Mallinnettaessa sellaisia mitattavia ilmiöitä, joissa ilmiön kulloinenkin muutosnopeus on suoraan tai kääntäen verrannollinen ilmiön sen hetkiseen arvoon, sopii muotoa


title: Eksponenttifunktio

text: oleva eksponenttifunktio usein ilmiön kuvaajaksi. Tässä formula_58 on ajanhetki ja formula_59 on reaalilukuvakio. Tällöin suureen sanotaan kasvavan tai pienenevän eksponentiaalisesti riippuen siitä, onko vakio "c" positiivinen vai negatiivinen. Jos pääomalle maksetaan jatkuvasti korkoa korolle, se kasvaa ajan myötä eksponentiaalisesti. Myös esimerkiksi Thomas Malthusin esittämässä rajoittamattomassa väestönkasvumallissa vakio on positiivinen, eli hänen mallinsa mukaan väkiluku pyrkii kasvamaan eksponentiaalisesti. Hajoavan radioaktiivisen aineen määrää esittävissä funktioissa vakio puolestaan on negatiivinen eli jäljellä olevan aineen määrä pienenee eksponentiaalisesti.


title: Franz Kafka

text: Franz Kafka (3. heinäkuuta 1883 – 3. kesäkuuta 1924) oli modernismin tärkeimpiä saksankielisiä kirjailijoita. Hän syntyi juutalaiseen perheeseen Prahassa, Böömissä, joka oli tuolloin osa Itävalta-Unkaria. Suuri osa Kafkan merkittävimmästä tuotannosta julkaistiin vasta hänen kuolemansa jälkeen.


title: Franz Kafka

text: Kafka syntyi Prahassa 1883 saksankieliseen juutalaiseen keskiluokkaiseen perheeseen. Kauppiasisä Hermann Kafka (1852–1931) oli perheessä voimakas patriarkka, jonka vaikutus näkyy Franz Kafkan kirjallisuudessa: päähenkilöiden voimattomuus ja kykenemättömyys kapinaan on keskeinen teema Kafkan romaaneissa ja novelleissa. Nuori Kafka oppi äidinkielenään saksan, mutta oli varsin sujuva myös tšekin kielessä ja opetteli myöhemmällä iällään ainakin myös ranskaa.


title: Franz Kafka

text: Opiskeluaikanaan Prahan Deutsche Karl-Ferdinands-Universitätissä hän ystävystyi muun muassa Max Brodin ja Franz Werfelin kanssa.


title: Franz Kafka

text: Kafka suoritti tutkinnon oikeustieteessä, ja työskenteli vuodesta 1908 alkaen Böhmin työtapaturmavirastossa ensin hakemusten käsittelijänä ja myöhemmin turvatekniikan asiantuntijana. Kafka havaitsi työssään, että työnantajien tapaturmavakuutusmaksuja pidettiin niin alhaisella tasolla, etteivät niiden tuotot riittäneet loukkaantuneiden työntekijöiden korvausten pitämiseen lakisääteisellä tasolla, ja lähetti vuonna 1911 asiasta vastaavalle ministerille 40-sivuisen kirjelmän aiheesta.


title: Franz Kafka

text: Kafkan sosiaalinen elämä oli varsin vilkasta, ja hän piti yhteyksiä kotikaupunkinsa sekä Euroopan kirjallisiin piireihin ja älymystöön. Kafkalla oli estynyt suhde esimerkiksi seksiin, vaikka hän oli viehtynyt prostituoituihin.


title: Franz Kafka

text: Kafka sai vuonna 1917 keuhkoverenvuodon ja tuberkuloosidiagoosin, mutta hänen työkyvyttömyyseläkehakemuksensa hylättiin. Kafka vietti kahdeksan kuukautta keuhkoparantolassa vuosina 1920–1921. Tämän jälkeen hän palasi työhönsä, mutta joutui lopettamaan työnteon jo parin kuukauden kuluttua. Tuberkuloosin todettiin levinneen kurkunpäähän vuonna 1924, ja Kafka menehtyi vielä saman vuoden aikana.


title: Franz Kafka

text: Kafka kärsi tuberkuloosin ohella myös pitkäaikaisesta masennuksesta. Päiväkirjojen ja kirjeiden perusteella on epäilty, että hän olisi sairastanut lisäksi anoreksiaa.


title: Franz Kafka

text: Kafkan kirjallinen tuotanto syntyi päivätyön ohessa. Kafka pyysi kuolinvuonnaan ystäväänsä Max Brodia tuhoamaan tuotantonsa. Brod ei kuitenkaan halunnut noudattaa ystävänsä pyyntöä, ja niin Kafka alkoi kuolemansa jälkeen saavuttaa suosiota ja on nykyään yksi eurooppalaisen kirjallisuuden suurnimistä.


title: Franz Kafka

text: Kafkan teosten ilmapiiri on synkkä ja teemoina ovat usein käsittämätön ahdistus, vaino ja irrallisuuden tuntu. Päähenkilöt ovat usein kyvyttömiä toimimaan haluamallaan tavalla. Kyvyttömyys voi aiheutua voimakkaista, päähenkilön elämää rajoittavista auktoriteeteista, kuten mielivaltaisesti jäseniään koettelevasta, byrokraattisesta yhteiskunnasta ("Oikeusjuttu") tai väkivahvasta ja määräilevästä isästä (esim. "Tuomio"-novelli).


title: Franz Kafka

text: Toisaalta useimpia Kafkan kertomuksia leimaa myös salakavala, mustahko huumori. Esimerkiksi romaanissa "Oikeusjuttu" heijastuu Kafkan hienovarainen satiiri virkavaltaistunutta yhteiskuntaa kohtaan. Päähenkilö joutuu nimettömän oikeusistuimen eteen, jossa hän ei edes tiedä, mistä häntä syytetään. "Muodonmuutos"-pienoisromaanissa kauppamatkustaja Gregor Samsa ajautuu voimattomaan, hyljeksittyyn asemaan muututtuaan nukkuessaan "suunnattomaksi syöpäläiseksi".


title: Franz Kafka

text: Kafkan teosten asetelmista ja tunnelmasta on kehkeytynyt kafkamaisuuden käsite, jolla viitataan esimerkiksi niin kutsuttuun kasvottomaan byrokratiaan ja sen aiheuttamaan yksilön vieraantumiseen yhteiskunnasta.


title: Franz Kafka

text: Kafkaa on luokiteltu modernistisen, surrealistisen, eksistentialistisen ja nimenomaisesti juutalaisen kirjallisuuden edustajaksi. Esimerkiksi kirjailija Jorge Luis Borgesin mukaan Kafka on uskonnollinen kirjoittaja, jolla on "enemmän tekemistä Jobin kirjan kuin 'modernin kirjallisuuden' kanssa".


title: Franz Kafka

text: Kafkan jäämistöstä on syntynyt riita, joka juontuu vuonna 1988 pidettyyn huutokauppaan. "Oikeusjutun" alkuperäiskäsikirjoitus myytiin huutokaupassa Saksaan Marbachin nykykirjallisuuden arkistolle. Käsikirjoitus oli kulkeutunut Brodilta tämän sihteerille Esther Hoffelle, joka pani sen huutokauppaan myyntiin. Israelin valtio katsoo käsikirjoituksen kuuluvan itselleen.


title: Franz Kafka

text: Hoffen lapset Eva Hoffe ja Ruti Wisler ovat vaatineet itselleen omistusoikeutta Kafkan julkaisemattomaan jäämistöön, mutta israelilainen tuomari on määrännyt Sveitsissä ja Israelissa pankin tallelokeroissa säilytetyt paperit julkisiksi. Tämän seurauksena tulossa on todennäköisesti uusia Kafkan tekstien julkaisuja. Tutkijoita kiinnostavien papereiden joukossa on muun aineiston ohella tiettävästi ainakin julkaisematon novelli.


title: Franz Kafka

text: Kafka antoi ystävälleen Max Brodille ohjeet, että kaikki hänen kirjoituksensa muutamaa poikkeusta lukuun ottamatta on poltettava hänen kuolemansa jälkeen. Brod ei kuitenkaan totellut Kafkan ohjeistusta, vaan järjesti sekalaisessa järjestyksessä olleet paperit toimituskelpoisiksi; monet Kafkan kertomuksista ovat Brodin jälkikäteen nimeämiä ja puhtaaksikirjoittamia. Sen sijaan Kafkan seurustelukumppanin Dora Diamantin haltuun jätetty osa kirjoituksista hävisi Gestapon tehtyä ratsian Diamantin asuntoon Berliinissä vuonna 1933.


title: Nikolai Gogol

text: Nikolai Vasiljevitš Gogol (; , 31. maaliskuuta 1809 Sorotšintsi – 4. maaliskuuta 1852 Moskova) oli ukrainalaissyntyinen venäläinen kirjailija.


title: Nikolai Gogol

text: Gogol syntyi Ukrainassa (Venäjän keisarikunta), mutta vaikutti lähinnä Pietarissa, jossa hän ystävystyi muun muassa Aleksandr Puškinin kanssa. Gogol julkaisi Pietarissa muutamia novelleja ja näytelmiä. Farssi "Reviisori" aiheutti suuren kohun ja jonkinmoisen skandaalin satiirisuutensa takia 1836. Tunteellinen Gogol järkyttyi ja lähti maanpakoon Eurooppaan.


title: Nikolai Gogol

text: Elämänsä loppupuolella Gogol tuli voimakkaasti uskonnolliseksi ja hylkäsi lopulta kirjallisen uransa uskonnon hyväksi hieman ennen kuolemaansa Moskovassa.


title: Nikolai Gogol

text: Gogolin tuotanto osuu aikakauteen, jolloin Venäjällä vallitsi kamppailu länsimielisten uudistajaliberaalien ja slavofiilisten konservatiivien välillä. Liberaalit hyödynsivät Gogolin teoksia niiden satiirisuuden vuoksi, mutta Gogolia itseään ei pidetty välttämättä reformistina. Loppuvuosien Gogolia monet reformistit pitivät jo kiihkouskonnollisena vanhoillisena.


title: Nikolai Gogol

text: Gogolin arvostelijoiden mielestä hän ei pitänyt moniakaan asioita tekstissään pyhänä. Gogol itse sen sijaan näki suhtautumisensa Venäjän kansaan sentimentaalisena. Pääteoksessaan "Kuolleet sielut" hän aloittaakin erään kappaleen kuvaamalla syvää kiintymystään tavallisiin venäläisiin ja selittäen hellittelevää suhtautumistaan henkilöhahmoihinsa "”maailmalle näkymättöminä kyyneleinä näkyväisen naurun alta”". Dostojevski siteeraakin kyseistä lausetta rienaavaan sävyyn "Riivaajat" -teoksessaan.


title: Nikolai Gogol

text: Poliittisilta ja yhteiskunnallisilta mielipiteiltään Gogolin on usein jälkikäteen arvioitu olevan konservatiivinen. Gogolin eräs kirjeenvaihto arvostelijoittensa kanssa on julkaistu kirjanakin. Kyseinen teos eittämättä selittäisi, että jopa kapinallisenkin pintansa alla Gogolilla oli varsin konservatiivinen arvomaailma. Useimmiten hänen perinteisiä arvoja ja tabuja kunnioittamaton tyylinsä vain leimattiin kapinalliseksi tai jopa rienaavaksi.


title: Ernst Lubitsch

text: Ernst Lubitsch (28. tammikuuta 1892 Berliini, Saksa – 30. marraskuuta 1947 Los Angeles, Yhdysvallat) oli saksalaissyntyinen vuonna 1922 Yhdysvaltoihin muuttanut elokuvaohjaaja.


title: Ernst Lubitsch

text: Lubitschin työn jälkeen liitetään käsite ”Lubitschin kosketus”, joka tosin yhdysvaltalaisen elokuvaprofessori Scott Marksin mukaan syntyi elokuvayhtiön PR-väen suunnittelutyön tuloksena.


title: Ernst Lubitsch

text: Lubitschin vanhemmat räätäli Simon ja Anna Lubitsch olivat venäjänjuutalaisia maahanmuuttajia. Hänellä oli Saksan kansalaisuus, mutta hän menetti sen, kun Adolf Hitler poisti 1930-luvulla Saksan kansalaisuuden kaikilta venäläisiltä ja puolalaisilta maahanmuuttajilta. Sen jälkeen hän anoi Yhdysvaltain kansalaisuutta, joka myönnettiin hänelle 1936. Lubitsch avioitui 1935 brittiläisen näyttelijän Vivian Gayen kanssa. Heidän tyttärensä Nicola Lubitsch syntyi 1938. Kun sota syttyi Euroopassa, Vivian Lubitsch oli tyttärensä kanssa Lontoossa. Vivian Lubitsch lähetti vauvan hoitajan kanssa Montrealiin "SS Athenia" -laivalla, jonka saksalaisten sukellusvene upotti 3. syyskuuta 1939. 118 matkustajaa kuoli, mutta lapsi ja lapsenhoitaja pelastuivat.


title: Ernst Lubitsch

text: Lubitsch kuoli kuudenteen sydänkohtaukseensa 30. marraskuuta 1947. Poistuessaan Lubitschin hautajaisista Billy Wilder sanoi: ”Lubitschia ei enää ole.” William Wyler totesi siihen: ”Vielä pahempaa on, ettei enää tule Lubitschin elokuvia.” Wilderilla oli työhuoneensa oven yläpuolella kyltti, jossa luki: ”Miten Lubitsch olisi tehnyt sen?” Lubitschilla on tähti Hollywood Walk of Famellä.


title: Ernst Lubitsch

text: Lubitsch lopetti koulunkäynnin 16-vuotiaana ja työskenteli päivisin räätäli-isänsä liikkeessä, mutta esiintyi iltaisin musiikki- ja revyyteattereissa. 1911 hän pääsi Max Reinhardtin johtamaan Deutsches Theateriin, jossa hän nopeasti eteni pikkuosista suurempiin rooleihin. 1912 hän ryhtyi hankkimaan lisätuloja elokuva-alalta.


title: Ernst Lubitsch

text: Lubitschin ensimmäinen elokuva näyttelijänä on saattanut olla aiemmin näytelmänä mainetta saanut "Das Mirakel" vuodelta 1912 (ensi-ilta 21. joulukuuta 1912), mutta varmuutta asiasta ei ole. Varmuudella tiedetään hänen elokuvanäyttelijäuransa alkaneen 1913. Näyttelijänuransa alkuvuosien lyhyissä elokuvissa hän esitti usein koomista Meyer-nimistä juutalaista kauppa-apulaista, joka neuvokkaana kiipijänä päätyy lopussa naimisiin johtajan tyttären kanssa.


title: Ernst Lubitsch

text: Näyttelijätyön ohella Lubitsch alkoi myös ohjata elokuvia, ensimmäinen niistä oli lyhytelokuva "Fräulein Seifenschaum" 1914. Lubitschin ensimmäinen pitkä elokuva oli "Kun olin kuollut" 1916. Seuraavat pitkä elokuvat "Die Augen der Mumie Ma" ja "Carmen" (1918, kummassakin Pola Negri pääosassa) olivat hänen ensimmäisiä merkittäviä ohjaustöitään, mutta seuraavana vuonna ensi-iltansa saanut "Die Austernprinzessin" oli kansainvälinen menestys. Sen jälkeen hän ohjasi historiallisia suurelokuvia, kuten "Madame du Barry" (1919), "Anna Boleyn" (1920) ja "Faaraon vaimo" (1921) ja pienimuotoisempia komedioita kuten "Vuorikissa", jotka kaikki menestyivät hyvin.


title: Ernst Lubitsch

text: "Madame du Barry" oli yksi ensimmäisistä saksalaisista elokuvista, jotka ensimmäisen maailmansodan jälkeen pääsivät levitykseen Yhdysvalloissa. Siitä alkoi myös saksalaisen elokuvan ”invaasio” Yhdysvaltojen elokuvamarkkinoille. "Madame du Barry", "Anna Boleyn" ja "Carmen" saivat ensi-iltansa Yhdysvalloissa 1921 ja "New York Times" valitsi kaikki kolme tuon vuoden 15 tärkeimmän elokuvan listalle.


title: Ernst Lubitsch

text: Lubitsch matkusti joulukuussa 1921 ensimmäistä kertaa Yhdysvaltoihin. Siitä piti tulla pitkä mainos- ja opintomatka, joka olisi huipentunut "Faaraon vaimon" ensi-iltaan helmikuussa 1922. Ensimmäinen maailmansota oli kuitenkin vielä tuoreessa muistissa, ja lukuisat saksalaiset elokuvat olivat heikentäneet Yhdysvaltain elokuvantekijöiden ansioita. Lubitsch ei saanut lämmintä vastaanottoa, ja jo kolmen viikon kuluttua hän palasi Saksaan. Hän oli kuitenkin ehtinyt tutustua yhdysvaltalaisen elokuvateollisuuteen, ja hän tajusi, että saksalaisten tuotantoyhtiöiden resurssit olivat kovin vaatimattomia yhdysvaltalaisiin verrattuna.


title: Ernst Lubitsch

text: Lubitsch lähti Saksasta Hollywoodiin 1922, kun Mary Pickford oli palkannut hänet ohjaajaksi. Hän ohjasi Pickfordin elokuvan "Rosita", joka oli sekä arvostelumenestys että kaupallinen menestys. Lubitsch ja Pickford olivat kiistelleet kuvausten aikana ja "Rosita" jäikin heidän ainoaksi yhteiseksi elokuvaksi. Vain yhden ainoan yhdysvaltalaisen elokuva jälkeen Lubitsch oli ilman työtä. Hänen sai solmittua Warner Brothersin kanssa harvinaislaatuisen sopimuksen: kuusi elokuvaa kolmessa vuodessa, oikeus valita näyttelijät ja muut työntekijät sekä oikeus päättää lopullisesta leikkausversiosta.


title: Ernst Lubitsch

text: Lubitschin elokuvat Warner Brothersilla olivat pienimuotoisia ihmissuhde-elokuvia, jotka käsittelivät moralisoimatta seksuaalisuutta avioliitossa ja sen ulkopuolella. Tämän kauden elokuvia olivat muun muassa "Avioliiton ilveilyä" (1924), "Hänen suuri kiusaksensa" (1925) ja "Sellaista on Pariisissa" (1926). Hänen elokuvansa eivät kuitenkaan tuottaneet hyvin ja lopulta Lubitsch ja Warner Brothers purkivat sopimuksen. MGM-Paramount osti oikeudet jäljellä oleviin elokuviin. Lubitschin ensimmäinen MGM-elokuva "Vanha Heidelberg" (1927) sai hyvät arvostelut, mutta oli tappiollinen


title: Ernst Lubitsch

text: Äänielokuvan tulo antoi Lubitschille mahdollisuuden ohjata musikaaleja. Lubitschin musikaaleissa tanssi- ja laulukohtaukset nivoutuivat saumattomasti elokuvan juoneen, mikä mullisti juuri syntyneen lajityypin. Lubitsch kuvasi musikaalinsa ilman ääntä ja ääni lisättiin vasta jälkituotantovaiheessa. Tämän ansiosta Lubitsch pystyi vapaasti käyttämään eri kuvakulmia ja -kokoja ilman, että hänen olisi tarvinnut huolehtia mahdollisista häiriöäänistä. Tämä tekniikka oli käytössä vuosikymmeniä. "Prinssi-puoliso" (1929), "Monte Carlo" (1930) ja "The Smiling Lieutenant" (1931) olivat kriitikoiden mielestä uuden musikaalilajityypin mestariteoksia.


title: Ernst Lubitsch

text: "The Similing Lieutenant" oli Lubitschin ensimmäinen yhteinen elokuva käsikirjoittaja Samson Raphaelsonin kanssa. Muita olivat muun muassa "Huolia paratiisissa", "Kauppa kulman takana" ja "Taivas odottakoon".


title: Ernst Lubitsch

text: Lubitsch luennoi USC School of Cinema-Television -elokuvakoulussa 1929.


title: Ernst Lubitsch

text: Lubitschin seuraava elokuva oli Samson Raphaelsonin kirjoittama komedia "Huolia paratiisissa" (1932). Sitä pidetään yhtenä hänen parhaista elokuvistaan ja monien mielestä siinä ”Lubitschin kosketus” on täydellisimmillään. Kriitikko David Thompson on myöhemmin hyväntahtoisesti kuvaillut sitä todella amoraaliseksi elokuvaksi. Sekä kriitikot että katsojat pitivät kuitenkin tästä kyynisestä komediasta. Sen tekeminen oli mahdollista, koska yhdysvaltalaisen elokuvateollisuuden itsesensuuri ei vielä ollut voimassa. Kun se astui voimaan 1934, elokuva poistettiin levityksestä. Se vapautui pannasta vasta vuonna 1968. Yhdysvalloissa se ei koskaan ilmestynyt videona ja DVD:lläkin vasta 2003.


title: Ernst Lubitsch

text:
Kriitikko Michael Wilmington on kirjoittanut Lubitschin elokuvista:
Lubitsch teki vuosina 1929–1934 kymmenen elokuvaa, joista vain kolme ei ollut musikaaleja: komediat "Huolia paratiisissa" ja "Meidän herrojen kesken" (1933) sekä sodanvastaisen draaman "Särkynyt sävel" 1932.


title: Ernst Lubitsch

text: Lubitsch nimitettiin Paramountin tuotantopäälliköksi 1935 – hän on ainoa merkittävä Hollywood-ohjaaja, joka on koskaan johtanut suurta elokuvayhtiötä. Lubitsch tuotti kaikki omat elokuvansa ja valvoi muiden elokuvien tuotantoa. Lubitschilla oli vaikeuksia delegoida vastuuta ja vuotta myöhemmin hänet erotettiin.


title: Ernst Lubitsch

text: Lubitsch ohjasi tunnetuimmat teoksensa vuosina 1939–1943: "Ninotchka", "Kauppa kulman takana", "Tuo epävarmuuden tunne", "Ollako vai eikö olla" ja "Taivas odottakoon".


title: Ernst Lubitsch

text: "Ninotchka" on poliittinen satiiri ja ehkä tunnetuin Lubitschin elokuva. Pääosaa näytteli Greta Garbo ja elokuvajulisteissa iskulauseena oli ”Garbo nauraa!”


title: Ernst Lubitsch

text:
Lubitsch ohjasi 1940 komedian "Kauppa kulman takana". Käsikirjoituksen teki jälleen Samson Raphaelson ja pääosissa olivat James Stewart ja Margaret Sullavan, jotka työskentelevät samassa kaupassa, mutta eivät tajua, että he tietämättään kirjoittavat toisilleen rakkauskirjeitä. Kriitikko David Thomson on kirjoittanut elokuvasta:
Lubitschin elämäkerran kirjoittaja Scott Eyman yritti kuvata kuuluisaa ”Lubitschin kosketusta” seuraavasti:
Seuraavissa elokuvissaan Lubitsch oli riippumaton ohjaaja: "Tuo epävarmuuden tunne" (1941, uudelleenfilmatisointi hänen "Taas suutele mua" -elokuvasta vuodelta 1925) ja natsismin vastainen farssi "Ollako vai eikö olla" (1942), joka oli Jack Bennyn ainut merkittävä elokuvarooli ja Carole Lombardin viimeinen elokuva.


title: Ernst Lubitsch

text: Viimeiset vuotensa Lubitsch työskenteli Foxille, mutta heikko sydän haittasi hänen työtään, ja enimmäkseen hän valvoi muiden töitä. Lubitschin viimeinen elokuva, jossa ”Lubitschin kosketus” näkyi selvästi, oli "Taivas odottakoon" (1943), joka oli jälleen Raphaelsonin käsikirjoittama. Se kertoo Henry Van Clevestä (Don Ameche), joka helvetin porteilla kertoo elämästään ja tuntemistaan naisista – äidistä alkaen – ja keskittyy kuvaamaan 25-vuotista avioliittoaan Marthan (Gene Tierney) kanssa.


title: Ernst Lubitsch

text: "Taivas odottakoon" -elokuvan jälkeen Lubitsch työskenteli Edwin Justus Mayerin kanssa "Häväistysjuttu hovissa" -elokuvan (1945) käsikirjoituksen parissa (uudelleenfilmatisointi Lubitschin "Kielletystä paratiisista" (1924)). Elokuvan käsikirjoitus valmistui Lubitschin johdolla ja hän ohjasi elokuvan harjoitukset. Varsinaisten kuvausten aikana Lubitsch kuitenkin sairastui ja hän palkkasi Otto Premingerin päättämään kuvaukset. Elokuvaa pidetään siitä huolimatta Lubitschin elokuvana. Lubitschin terveydentila parani sen jälkeen ja hän ohjasi elokuva "Piika, joka ei tiennyt paikkaansa", jonka pääosissa olivat Charles Boyer ja Jennifer Jones.


title: Ernst Lubitsch

text:
Maaliskuussa 1947 Lubitsch sai Oscar-kunniapalkinnon ”25 vuotta kestäneestä elämäntyöstä elokuvan parissa”. Palkinnon jakaja Mervyn LeRoy kutsui Lubitschia ”vihjailujen mestariksi” ja kuvasi hänen elokuvakerrontaansa seuraavasti:
Lubitsch kuoli myöhemmin samana vuonna Hollywoodissa sydänkohtaukseen. Otto Preminger ohjasi hänen viimeisen elokuvansa "Kärpännahkaviitta" loppuun, ja elokuva sai ensi-iltansa seuraavana vuonna.


title: Brandenburg

text: Brandenburg on Berliiniä ympäröivä osavaltio, joka kuuluu Saksan liittotasavaltaan. Berliini itsessään ei ole osa Brandenburgia. Se perustettiin Saksan yhdistyessä 1990. Pinta-ala on 29 478 km² ja väkiluku noin 2,5 miljoonaa ihmistä. Osavaltion pääkaupunki on Potsdam. Berliinin lisäksi rajanaapureita ovat Mecklenburg-Etu-Pommeri pohjoisessa, Ala-Saksi ja Saksi-Anhalt lännessä, Saksi etelässä sekä Puola idässä.


title: Brandenburg

text: Brandenburg koostuu pitkälti hiekkaisista tasangoista, joiden välissä kasvaa mänty- ja pihtametsiä. Osavaltiota halkovat lisäksi useat Elbe- ja Oderjokien sivujoet, ja siellä on yli 3 000 järveä.


title: Brandenburg

text: Brandenburgissa asui ensin germaaneja, sitten se osittain slaavilaistui. Kaarle Suuri taisteli vuonna 789 slaaveja vastaan Elben ja Saale varrella ja pyrki liittämään alueen valtakuntaansa, mutta vasta Henrik I valtasi vuosina 928–929 Brandenburg an der Havelin slaaveilta. Vuodelta 937 on ensimmäinen maininta alueesta, josta tuli myöhemmin Brandenburgin markkreivikunta.


title: Brandenburg

text: Slaavit valtasivat alueen uudestaan 900-luvun lopulla. Kristinusko ja saksalaisuus sai Brandenburgissa pysyvän jalansijan vasta Albrekt I Karhun aikana, joka 1150 perusti Brandenburgin rajakreivikunnan.


title: Brandenburg

text: Brandenburgiin alkoi kehittyä 1000-luvun jälkeen ensimmäisiä kaupunkeja ja kauppapaikkoja. Otto I Suuri oli jo vuonna 948 perustanut Brandenburgin hiippakunnan. Berliinin kaupunki perustettiin 1237 ja Frankfurt an der Oder 1253. Ensin Askanian suku ja 1300-luvun jälkeen Wittelsbachit kehittivät Brandeburgista Saksan suurimman ruhtinaskunnan.


title: Brandenburg

text: Vuonna 1356 Brandenburgin rajakreivi sai vaaliruhtinaan arvon. Tämä oikeutti kulloisenkin rajakreivin osallistumaan keisarinvaaliin. Vuonna 1411 Brandenburg joutui Hohenzollerneille, jotka kohottivat sen mahtavaksi valtioksi. Johan Sigismund peri 1614 Kleven herttuakunnan ja sai 1618 Itä-Preussin Puolan alaisena herttuakuntana.


title: Brandenburg

text: Fredrik Vilhelm (”suuri vaaliruhtinas”) sai Westfalenin rauhassa 1648 Taka-Pommerin ja neljä hiippakuntaa, muun muassa Magdeburgin, sekä vapautti Itä-Preussin Puolan yliherruudesta. Fredrik Vilhelm antoi Potsdamin edikti, joka takasi maahanmuuttajille useita oikeuksia, kuten uskonnonvapauden.


title: Brandenburg

text: Fredrik Vilhelmin seuraaja Fredrik otti itselleen Preussin kuninkaan nimen 1701. Brandenburg oli Preussin keskeisiä alueita, ja siitä tuli silloin osa Preussin kuningaskuntaa. Hohenzollerneihin edelleen kuulunut Fredrik II Suuri (hallitsi 1740–1786) nosti Preussista eurooppalaisen suurvallan. Preussiin kuulunut Brandenburgin provinssi perustettiin 1815. Se säilyi hallintoalueena edelleen Saksan yhdistymisen jälkeen 1871.


title: Brandenburg

text: Toisen maailmansodan jälkeen itäinen osa Brandenburgista joutui Puolalle Oder–Neisse-linjan tultua uudeksi Saksan itärajaksi. Neumarkin alueen luovuttamisen myötä Brandenburg menetti noin 30 prosenttia pinta-alastaan.


title: Brandenburg

text: Brandenburg kuului sodan jälkeen ensin Neuvostoliiton miehitysvyöhykkeeseen ja sitten Itä-Saksaan. Brandenburg menetti 1952 hallinnollisen asemansa, kun Itä-Saksassa luotiin piirikuntajako. Saksan jälleenyhdistymisen jälkeen Potsdamin, Frankfurtin ja Cottbusin piirikunnat yhdistettiin Brandenburgin osavaltioksi.


title: Brandenburg

text: Brandenburgin osavaltion ensimmäiseksi ministeripresidentiksi valittiin 14. lokakuuta 1990 Manfred Stolpe, ja osavaltion perustuslaki hyväksyttiin 14. kesäkuuta 1992.


title: Brandenburg

text: Brandenburgin osavaltion hallintoa johtaa osavaltion parlamentti eli maapäivät ja ministeripresidentti (pääministeri). Maapäivät valitsee ministeripresidentin suljetussa lippuäänestyksessä ja nimittää sen jälkeen ministerit. Ministeripresidentin lisäksi hallituksessa istuu yhdeksän ministeriä. Vuonna 2013 ministeripresidentiksi valittiin Dietmar Woidke.


title: Brandenburg

text: Osavaltio on jaettu neljääntoista piirikuntaan sekä neljään kaupunkipiiriin:


title: Brandenburg

text: Piirikunnat:


title: Brandenburg

text: Kaupunkipiirit:


title: Guyana

text: Guyanan kooperatiivinen tasavalta () eli Guyanan tasavalta tai Guyana on valtio Etelä-Amerikan pohjoisosissa, Surinamen, Brasilian ja Venezuelan välissä Atlantin valtameren rannalla. Sen vajaasta 750 000 asukkaasta noin puolet polveutuu Intiasta tuoduista työläisistä. Talous on alttiina maailmanmarkkinoiden ja sääolojen vaihtelulle, ja maasta muuttaa koulutettua työvoimaa ulkomaille. Guyanan asukastiheys on Surinamen jälkeen Etelä-Amerikan mantereen toiseksi pienin; varsinkin maan eteläosassa asutusta on erittäin vähän.


title: Guyana

text: Nimi Guyana on muunnos Etelä-Amerikan pohjoisrannikon alueesta aikaisemmin käytetystä nimestä "Guiana". Tämä nimi puolestaan pohjautuu paikallisen intiaanikielen sanaan, jonka merkitys on ”monien vesien maa”. Alueeseen kuuluivat nykyisen Guyanan valtion alueen eli silloisen Ison-Britannian Guyanan lisäksi Alankomaiden Guyana eli nykyinen Suriname, sen itäpuolella oleva Ranskan Guayana sekä osia Venezuelasta ja Brasiliasta.


title: Guyana

text: Guyanan ensimmäiset asukkaat olivat arawak- ja carib-intiaaniheimot, kunnes ensimmäiset eurooppalaiset saapuivat alueelle 1500-luvulla. Hollantilaiset perustivat ensimmäiset siirtokunnat alueelle 1600- ja 1700-luvuilla tuoden mukanaan afrikkalaisia orjia. 1800-luvulla britit ottivat alueen haltuunsa ja antoivat sille nimeksi ”British Guiana”, "Brittiläinen Guiana", vuonna 1831.


title: Guyana

text: Orjuus lopetettiin 1834, minkä seurauksena mustaihoisia siirtyi kaupunkeihin asumaan ja sokeriplantaaseille tuotiin työläisiä Intiasta, Kiinasta ja Portugalista. Tämä etninen sekoitus on ajoittain elävöittänyt myös politiikkaa. Guyana itsenäistyi vuonna 1966 ja siitä tehtiin tasavalta 1970. Se jäi Kansainyhteisön jäseneksi.


title: Guyana

text: Vuonna 1899 kansainvälinen työryhmä ratkaisi vihdoin rajariidan, joka oli kytenyt Venezuelan ja Guyanan välillä brittivallan alusta asti ja leimahtanut pahemmin 1850-luvulla, kun alueelta löytyi kultaa.


title: Guyana

text: Guyana sai vuonna 1953 laajemman itsehallinnon. Äärivasemmistolainen edistyksellinen kansanpuolue voitti 27. huhtikuuta 1953 järjestetyt parlamenttivaalit ja sai 75 % edustajapaikoista. Puolue alkoi hallituksessa lietsoa lakkoja, jolloin Guyanan paikallishallinto ja Iso-Britannia ajautuivat lokakuussa 1953 kiistaan. Britit väittivät 7. lokakuuta, että maassa oli suunnitteilla kommunistien vallankaappaus. Kaksi päivää myöhemmin maahan asetettiin poikkeustila. Brittien mukaan paikallishallinto oli ollut yhteydessä kansainvälisiin kommunistisiin järjestöihin ja oli pyrkinyt tekemään Guyanasta kommunistisen valtion. Britannian parlamentin alahuone asettui 22. lokakuuta tukemaan hallituksen politiikkaa kriisin ratkaisussa. Guyanan hallitus erotettiin ja laajempi itsehallinto kumottiin tilapäisesti.


title: Guyana

text: Guyana nousi otsikoihin vuonna 1978, kun 900 Kansan Temppeli -uskonlahkon jäsentä teki joukkoitsemurhan lahkon johtajan Jim Jonesin johdolla Jonestownissa.


title: Guyana

text: Vuonna 1992 järjestetyt avoimet parlamenttivaalit voitti vasemmistolainen PPP. Presidentiksi tuli Cheddi Jagan, ja hänen kuoltuaan vuonna 1997 hänen leskensä Janet Jagan. Vuonna 1998 hallitus julisti hätätilan pääkaupunki Georgetowniin, kun mellakat yltyivät. Mellakoitsijat syyttivät valtapuolue PPP:tä afrikkalaissyntyisten guyanalaisten syrjimisestä.


title: Guyana

text: Bharrat Jagdeo valittiin presidentiksi vuonna 1999 ja uudelleen vuonna 2006. Vuoden 2011 vaalit voitti PPPC:n Donald Ramotar, joka vannoi virkavalansa 3. joulukuuta. Oppositio kieltäytyi tunnustamasta vaalien tulosta.


title: Guyana

text: Guyana on Amerikan ainoa semipresidentiaalinen tasavalta. 65-paikkainen kansalliskokous koostuu 40 jäsenestä, jotka valitaan suhteellisella vaalitavalla kansanäänestyksessä, sekä 25 jäsenestä, jotka maan kymmenen hallintoaluetta nimittävät edustajikseen. Äänioikeus on 18 vuotta täyttäneillä. Presidenttinä toimii kansalliskokouksen enemmistöpuolueen johtaja. Hän nimittää pääministerin ja hallituksen.


title: Guyana

text: Maan suurin puolue on "People's Progressive Party/Civic" PPP/C, joka sai vuoden 2006 vaaleissa 54,6 prosenttia äänistä ja 36 paikkaa parlamenttiin. Sitä seuraa "People's National Congress "PNC/R (34 prosenttia ja 22 paikkaa) ja "Alliance for Change" AFC (8,1 prosenttia ja 5 paikkaa). PPP hajosi osiin vuonna 1955, ja siitä asti etninen tausta on ollut politiikassa tärkeämpää kuin vasemmisto-oikeistoakseli. PPP:n nykyisistä kannattajista suuri osa on intialaistaustaisia, varsinkin maaseudun riisin- ja sokerinviljelijöitä. PNC:n kannattajista suuri osa on afrikkalaistaustaisia, ja se hallitsi maata vuosina 1964–1992. Kaupunkien liike-elämässä toimivat intialaistaustaiset ovat liikkuvia äänestäjiä, joilla on tapana tukea kulloinkin vallassa olevaa puoluetta. Muutosta ja rotujen harmoniaa ajavan AFC:n perustivat kahdesta valtapuolueesta eronneet poliitikot vuoden 2006 vaalien alla, mutta se sai vain viisi paikkaa eikä ole merkittävä poliittinen tekijä.


title: Guyana

text: Guyanan laki pohjautuu monin osin Ison-Britannian siirtomaavallan aikaiseen lainsäädäntöön. Maa poisti rikoslaistaan kuolemanrangaistuksen vuonna 2010. Poikkeuksiksi jätettiin kuitenkin eräiden valtion virkamiesten murhaamisesta langetettavat tuomiot.


title: Guyana

text: Guyana on jaettu 10 alueeseen (): Jokaista aluetta johtaa keskushallinnon nimittämä puhemies, joka toimii aluevaltuuston puheenjohtajana. Paikallistason hallintoa hoitavat kunnan- ja kylävaltuustot.Guyanan maasto muodostuu kolmesta osasta: hedelmällisestä rannikkokaistaleesta, valkean hiekan alueesta ja sisämaan ylängöstä. Rannikkokaistaleen pinta-ala on viisi prosenttia koko maan pinta-alasta, mutta sillä asuu 90 prosenttia väestöstä. Siihen kertyy lietettä, jonka Amazonjoki on tuonut merelle ja merivirrat kasanneet Guyanan rannikolle. Nousuveden aikana alue tulvii, ja tulvia on pyritty hallitsemaan padoilla ja kanavilla 1700-luvulta alkaen.


title: Guyana

text:
Hiekkakaistale on 150–250 kilometriä leveä ja sijaitsee rannikkokaistaleesta etelään. Sillä kasvaa metsää, mutta sitä ei voi raivata pelloiksi, sillä hakkuuaukeat ovat alttiina eroosiolle. Alueelta löytyy bauksiittia, kultaa ja timantteja.
Sisämaan ylängöt muodostuvat kukkuloista ja savanneista. Tyypillisiä ovat tasalakiset, pystyseinämäiset tepuit. Länsiosaa dominoivat Pakaraimavuoret. Rupununin savanni kattaa 15 000 neliökilometriä Guyanan eteläosaa. Intiaanit harjoittavat siellä hiukan maanviljelystä jokivarsilla, mutta pääosin savanni sopii vain karjanhoitoon.


title: Guyana

text: Rupuninin alueen pohjoisreunalle on perustettu Iwokraman suojelualue, joka kattaa 3 250 neliökilometriä luonnontilaista sademetsää. Alueella elää monenlaisia lintuja sekä oselotteja, mustahämähäkkiapinoita, tapiireita, laiskiaisia ja isomuurahaiskarhuja. Rupununijoessa tavataan maailman suurimpia makean veden kaloja arapaimoja. Maan ainoa varsinainen kansallispuisto on Kaietur.


title: Guyana

text: Guyanan ilmasto on trooppinen, tavallisesti kuuma ja kostea. Rannikolla tuulet leudontavat sitä. Sadekausia on kaksi: toukokuusta elokuun puoliväliin ja marraskuun puolivälistä tammikuun puoliväliin. Suuri osa sisämaasta on trooppista sademetsää. Tärkeimmät joet ovat Essequibo, Courantyne ja Mazaruni. Maan korkein kohta on Monte Roraima, joka kohoaa 2 835 metriin.


title: Guyana

text: Guyanan talous pohjautuu pääosin maatalouteen ja kaivostoimintaan. Maassa on puutetta osaavasta työvoimasta, minkä lisäksi infrastruktuuri on puutteellinen. Merkittävimmät luonnonvarat ovat bauksiitti, kulta, timantit, puu, kala ja katkaravut. Ne ovat kaikki herkkiä maailmanmarkkinahintojen heilahteluille, ja sääolot vaikuttavat useimpien hyödyntämiseen.


title: Guyana

text: 1990-luvulle asti yli 80 prosenttia yrityksistä oli valtion omistuksessa. Huono johto, maailmankaupan hinnat ja polttoainekulut köyhdyttivät valtiota. Yksityistäminen on edennyt viime vuosikymmeninä. Uusia ongelmia ovat ympäristöongelmat, väkivalta ja huumekauppa.


title: Guyana

text: Guyanassa on valtavasti sademetsää. Maan pohjoisosissa on alettu tehdä erityishakkuita ja hakkuut ovat levinneet vähitellen etelään päin. Maan eteläosassa Kaieturin kansallispuistossa on koskematonta sademetsää, jossa mahdollisesti ei ole edes metsästetty. Kansallispuiston viereisille alueille on suunniteltu hakkuita.


title: Guyana

text: Guyanassa on kolme pääväestöryhmää. Intialaisperäisiä on vuoden 2002 väestönlaskentatietojen mukaan 43 prosenttia väestöstä. Heidän sukujuurensa ovat työläisissä, joita britit toivat 1800-luvulla Intiasta. Seuraavaksi suurin väestöryhmä on afrikkalaista alkuperää (30 prosenttia väestöstä). Maan sisäosissa asuvat intiaanit, joita on noin yhdeksän prosenttia. Lopuista suurin osa on kiinalaisia, eurooppalaisia, erityisesti portugalilaisia ja brittejä, tai edellisten sekoituksia.


title: Guyana

text: Tärkeimmät uskonnot ovat kristinusko (58 prosenttia, suurimpina ryhminä helluntailaiset ja katoliset), hindulaisuus (28 prosenttia) ja islam (7 prosenttia). Maassa puhuttuja kieliä ovat englanti, kreoli, hindustani, urdu ja intiaanikielet kuten karibi ja arawak. Väestöstä 90 prosenttia asuu rannikon läheisyydessä.


title: Guyana

text: Guyana on kärsinyt pahasti HIV/AIDS-epidemiasta. HIVin esiintyvyys oli korkeimmillaan 1990-luvun puolivälissä, eri arvioiden mukaan neljän ja kuuden prosentin välillä. Vuonna 2008 maassa arvioitiin olevan 17 000 HIV-positiivista aikuista eli 1,9 prosenttia aikuisväestöstä. Uusien AIDS-tapausten määrä oli korkeimmillaan vuonna 2004, ja nykyisin epidemia on hellittämässä. Esimerkiksi raskaana olevista naisista enää 1,11 prosenttia oli HIV-positiivisia vuonna 2009, kun vuonna 2000 vastaava luku oli 5,6 prosenttia. Vuonna 1997 seksityöläisistä 45 prosenttia kantoi HIViä, vuonna 2009 enää 16,6 prosenttia. Antiretroviraalilääkitystä sai vuonna 2007 noin kaksituhatta henkeä, eli 45 prosenttia tarvitsijoista.


title: Guyana

text: Koulunkäynti on periaatteessa pakollista viiden ja puolen vuoden iästä 14,5-vuotiaaksi. Käytännössä noin 93 prosenttia ikäluokasta käy koulua.


title: Guyana

text: Talousongelmien takia monet guyanalaiset muuttavat ulkomaille; koulutetun väestön maastamuutto on alueen voimakkainta.


title: Guyana

text: Guyanalaisten kansallistunne on edelleen sidoksissa ensisijaisesti etniseen taustaan: portugalilaisperäiset pitävät yllä katolisia perinteitä, joita on hiukan englantilaistettu eurooppalaisuuden korostamiseksi. Myös afrikkalaiset lisäsivät brittivaikutteita afrikkalaiseen ytimeen, mutta viimeisenä ryhmänä saapuneet intialaiset ovat säilyttäneet oman kulttuurinsa tarkimmin.


title: Guyana

text: Tunnetuimmat guyanalaiset kirjailijat Edgar Mittelholzer ja Wilson Harris työskentelivät lähinnä Englannissa. Harrisin työhön vaikuttivat intiaanien myytit ja sademetsien ja jokien painostava yksinäisyys. Afrikkalaisten sananlaskut ja kansantarinat sekä kertomukset orjuuden ajan vastarinnasta ovat säilyneet elävinä.


title: Guyana

text: Valtio ylläpitää televisio- ja radioasemia ja yhtä sanomalehteä. Lisäksi ilmestyy yksityisiä ja kirkon ylläpitämä sanomalehti.


title: Guyana

text: Guyana on osallistunut olympialaisiin vuodesta 1948. Sen ainoan mitalin toi nyrkkeilijä Michael Anthony vuonna 1980.


title: Guyana

text: Guyanan suosituimpia urheilulajeja ovat kriketti, koripallo, lentopallo ja jalkapallo. Guyana oli yksi isäntämaista kriketin MM-kisoissa vuonna 2007. Ottelut pelattiin vuonna 2006 valmistuneella 15 tuhat paikkaisella kansallisstadionilla.


title: Guyana

text: Guyanan jalkapallomaajoukkue ei ole pelannut MM-kisojen lopputurnauksessa (vuonna 2018 tai aiemmin). Tammikuussa 2018 se oli FIFA-rankingissa sijalla 164.


title: 24 (televisiosarja)

text: 24 on yhdysvaltalaisen Fox-televisiokanavan Golden Globe- ja Emmy-palkittu toiminta- ja draamasarja, jonka loivat Joel Surnow ja Robert Cochran. Sarjan ensimmäinen jakso esitettiin Yhdysvalloissa 6. marraskuuta 2001. Sarjan pääosassa on terrorisminvastaisen yksikön CTU:n agentti Jack Bauer, joka ratkaisee Yhdysvaltoja uhkaavia kriisejä. Sarjassa seurataan tapahtumia reaaliajassa.


title: 24 (televisiosarja)

text: "24" on ollut yhteensä 68 kertaa ehdolla Emmy-palkinnon saajaksi, ja se on palkittu esimerkiksi parhaana draamasarjana. Sarjaan tuotettiin vuosina 2001–2010 kahdeksan tuotantokautta ja yksi , joka sijoittuu ajallisesti kuudennen ja seitsemännen kauden väliin.


title: 24 (televisiosarja)

text: Sarjaa oli tarkoitus jatkaa vielä yhdellä elokuvalla, mutta suunnitelmat eivät toteutuneet. Sen sijaan sarjaan tuotettiin 12-osainen minisarja "24 – Lontoo", joka sai ensiesityksensä toukokuussa 2014.


title: 24 (televisiosarja)

text: Tuotantokaudet noudattavat samanlaista tarinalinjaa: pääjuoneen sisältyy jokin kansalliseen turvallisuuteen liittyvä ulkomaalainen uhka. Yllätykselliset uhraukset ja ”selkäänpuukotukset” ovat sarjalle tyypillisiä. Jokaisessa kaudessa on myös useita tärkeitä sivujuonia, jotka liittyvät loppujen lopuksi pääjuoneen. Päähenkilö Jack Bauer joutuu myös usein kokemaan voimakasta henkilökohtaista kärsimystä, joka haittaa hänen työtään terroristien pysäyttämiseksi.


title: 24 (televisiosarja)

text: Ensimmäisellä tuotantokaudella (ensiesitys Yhdysvalloissa 2001–2002, Suomessa MTV3:lla syksyllä 2002) Jack Bauerin vaimo ja tytär kidnapataan, ja tekijät yrittävät tappaa demokraattien presidenttiehdokkaan David Palmerin. CTU:n sisältä on paljastunut vakooja, mutta häneltä ei saada kuulusteluissa tietoa, joka auttaisi tutkimuksissa. Lopulta paljastuu, että se, joka kidnappasi Bauerin perheen, on hänen menneisyydestään ja kaikki tapahtunut sijoittuvat hänen lähipiiriinsä ja että CTU:sta löytyy useita vakoojia. Lopussa CTU:n pettäjä ampuu Jackin vaimon Teri Bauerin.


title: 24 (televisiosarja)

text: Toisella tuotantokaudella (ensiesitys Yhdysvalloissa 2002–2003, Suomessa MTV3:lla keväällä 2004) Jack ei ole vielä päässyt yli vaimonsa Terin kuolemasta, mikä on myös huonontanut Jackin ja hänen tyttärensä Kimin välejä. Jack ei työskentele enää CTU:ssa, mutta kun Valkoinen talo saa tiedon siitä, että päivän aikana Los Angelesissa räjäytetään mahdollisesti ydinpommi, presidentti David Palmer pyytää Jackilta apua iskun pysäyttämisessä vedoten siihen, että Jack on ainoa mies, jonka kykyihin presidentti luottaa täysin.


title: 24 (televisiosarja)

text: Kolmannella tuotantokaudella (ensiesitys Yhdysvalloissa 2003–2004, Suomessa MTV3:lla keväällä 2005) Jack on palannut pitkältä puolen vuoden peiteoperaatiolta, soluttautumasta Salazarien huumeperheeseen, jolla on yhteyksiä terroristeihin. Samaan aikaan löydetään tappavaan Cordilla-virukseen menehtynyt mies. Jackin uusi työkaveri on röyhkeä mutta taidokas agentti Chase Edmunds, jolla on suhde nykyisin CTU:ssa työskentelevän Kim Bauerin kanssa. CTU saa piakkoin uhkauksen viruksen vapauttamisesta, jos Ramon Salazaria ei vapauteta vankilasta kuuden tunnin kuluessa.


title: 24 (televisiosarja)

text: Neljännellä tuotantokaudella (ensiesitys Yhdysvalloissa kevättalvella 2005, Suomessa MTV3:lla kevättalvella 2006) Jack työskentelee Washingtonissa puolustusministeri James Hellerin alaisena, ja hänellä ja ministerin tyttärellä Audrey Rainesilla on suhde. CTU:n uutena johtajana toimii Erin Driscoll. Heti kauden alussa puolustusministeri ja tämän tytär kidnapataan, mutta kidnappaus paljastuukin vain osaksi suurempaa suunnitelmaa, ja Jackin täytyy työskennellä CTU:n kanssa estääkseen Habib Marwanin johtaman terroristiryhmän suunnittelemat terroristi-iskut. Kauden loppupuolella CTU kaappaa Kiinan suurlähetystöstä henkilön, jolla on tietoa Marwanin olinpaikasta. Kiinan konsuli saa operaatiossa surmansa. Kauden päättyessä Bauer joutuu lavastamaan oman kuolemansa välttyäkseen Valkoisen talon salaiselta operaatiolta, jonka aikomus on tappaa Bauer jotta kiinalaiset eivät saisi tätä vangikseen.


title: 24 (televisiosarja)

text: Viidennellä tuotantokaudella (ensiesitys Yhdysvalloissa kevättalvella 2006, Suomessa Subtv:llä ja MTV3:lla kevättalvella 2007) Jack Bauer joutuu ”palaamaan kuolleista” järkyttävien tapahtumien myötä. David Palmer, Michelle Dessler ja Tony Almeida murhattiin, koska vain he tiesivät Jackin olevan elossa. Keskeiseksi uhaksi nousee Yhdysvaltain maaperällä oleva vaarallinen hermokaasulasti ja Valkoisessa talossa piilevä salaliitto. Kiinalaiset eivät unohtaneet Jackin osallisuutta Kiinan konsulin kuolemaan, ja kauden lopussa kaappaavat Jackin puoleksitoista vuodeksi Kiinaan vangiksi.


title: 24 (televisiosarja)

text: Kuudennen kauden (ensiesitys Yhdysvalloissa kevättalvella 2007) alussa presidentti järjestää Jackin pois Kiinasta, mutta vain pyytääkseen suurta palvelusta: hänen tulisi antaa henkensä, jotta Yhdysvaltoja kohti tehdyt terrori-iskut loppuisivat. Uhraus meneekin pieleen, sillä takana onkin paljon suurempi uhka, johon ovat sotkeutuneet myös Jackin omat perheenjäsenet.


title: 24 (televisiosarja)

text: Kuudennen tuotantokauden neljä ensimmäistä jaksoa vuotivat Internetiin noin viikkoa ennen ensiesitystä televisiossa.


title: 24 (televisiosarja)

text: "24: Redemption" on marraskuussa 2008 ensiesityksensä saanut televisioelokuva, joka edeltää sarjan seitsemättä tuotantokautta.


title: 24 (televisiosarja)

text: Seitsemännellä kaudella (ensiesitys Yhdysvalloissa kevättalvella 2009) CTU on lakkautettu, ja ensimmäistä kertaa tapahtumat sijoittuvat Los Angelesin sijaan Washington DC:hen. Kuolleeksi luultu Tony Almeida toimii kauden alussa terroristien puolella, mutta onkin yhteistyössä Bill Buchananin ja Chloe O’Brianin kanssa selvittääkseen hallituksessa piilevää suurta salaliittoa. Baueria pyydetään jälleen kerran apuun. Kaudella nähdään myös Yhdysvaltojen ensimmäinen naispresidentti, Allison Taylor.


title: 24 (televisiosarja)

text: Tuotantokauden oli määrä alkaa jo tammikuussa 2008, mutta Fox siirsi ajankohtaa vuodella eteenpäin käsikirjoittajien lakon vuoksi.


title: 24 (televisiosarja)

text:
Kahdeksannen kauden (ensiesitys Yhdysvalloissa kevättalvella 2010) alussa Jack on päättänyt lopullisesti jättää menneisyytensä taakse ja on aloittamaisillaan uuden elämän tyttärensä ja lapsenlapsensa kanssa, kun Kamistanin presidentti Omar Hassaniin kohdistuva salamurhasuunnitelma pakottaa Jackin jälleen apuun.
Sarja päättyy kun Jack koittaa salamurhata Venäjän presidentin ja lähtee maanpakoon. Kaudella CTU on jälleen toiminnassa, ja tapahtumat sijoittuvat New Yorkiin.


title: 24 (televisiosarja)

text: 12-osaisessa minisarjassa "24 – Lontoo" Jack on Yhdysvaltain vihollinen kahdeksannen kauden tapahtumien johdosta. Tapahtumat sijoittuvat Lontooseen, jossa Yhdysvaltain presidentti James Heller yrittää solmia sopimuksen sotilastukikohdasta Isossa-Britanniassa. Jack on tullut Lontooseen estämään Hellerin salamurhaa ja joutuu keskelle terroristiuhkaa, joka voi repiä maailman sodan partaalle.


title: 24 (televisiosarja)

text:
Katsojamäärät kauden kaikkien jaksojen keskiarvona.
Fox on vahvistanut, että televisiosarjasta "24" tehdään elokuva. Elokuvan piti alun perin valmistua kuudennen ja seitsemännen kauden välillä olevan tauon aikana, mutta projektia päätettiin siirtää, kunnes sarja on päättynyt televisiossa. Elokuvan tapahtumat tulevat sijoittumaan Eurooppaan, ja sarjan 24 tunnin reaaliaikateema tullaan rikkomaan tiivistämällä se kahteen tuntiin.


title: 24 (televisiosarja)

text: Toukokuussa 2013 Kiefer Sutherland ja Fox sopivat sarjan palaavan kesällä 2014 12-osaiselle kaudelle, "24 – Lontoo".


title: 24 (televisiosarja)

text: "24: Day Zero" on kahdeksanosainen animaatiosarja, jossa kerrotaan minkälaista Jack Bauerin elämä oli ennen 1. tuotantokautta. Sarjaa voi katsoa netistä ja oletettavasti se julkaistaan myös 6. tuotantokauden DVD-boksilla. Henkilöt ovat animaatioita ja äänet eivät ole aitojen näyttelijöiden, paitsi Jack Bauer, jonka ääni on otettu ”televisio-Bauerin” repliikeistä kausilta 1–6. Yksi jakso on noin kaksi minuuttia. Sarjassa piipahtaa muun muassa Nina Myers, Tony Almeida ja George Mason.


title: 24 (televisiosarja)

text: "24: Conspiracy" on mobiililaitteille suunnattu "24":seen pohjautuva draamasarja, joka julkaistiin tammikuussa 2005.


title: 24 (televisiosarja)

text: "24: Day 6 Debrief" on web-sarja, jonka tapahtumat sijoittuvat "24":sen kuudennen kauden jälkeen. Sarjassa seurataan mitä tapahtuu Jack Bauerille Kiinassa ja se pohjustaa "24":sen seitsemättä kautta.


title: 24 (televisiosarja)

text: "The Rookie" on "24":sta syntynyt spin-off, joka seuraa esikuvansa tyyliä ja tempoa. Sen tapahtumat sijoittuvat Jack Bauerin työpaikalle, terrorismin vastaiseen yksikköön CTU:hun Los Angelesissa. Sitä tehtiin vuosina 2007–2008.


title: 24 (televisiosarja)

text: "24: Legacy" on "24":sta syntynyt 12–osainen spin-off, jossa seurataan kotiin palaneen sotilaan, Eric Carterin ja CTU:n entisen johtajan Rebecca Ingramin vuorokautta. Sarjan esittäminen aloitettiin helmikuussa 2017.


title: 24 (televisiosarja)

text: Sarjasta on julkaistu useita kirjoja, joista on suomennettu seuraavat:


title: 24 (televisiosarja)

text: Kirjat on kirjoittanut Marc Cerasini ja John Whitman.


title: SEK

text: SEK tarkoittaa muun muassa seuraavia:Sek voi tarkoittaa:


title: Kolumbia

text: Kolumbian tasavalta () eli Kolumbia () on valtio luoteisessa Etelä-Amerikassa. Sen rajanaapureita ovat idässä Venezuela, kaakossa Brasilia, etelässä Peru ja Ecuador ja luoteessa Panama. Kolumbia on myös Etelä-Amerikan ainoa valtio, jolla on rantaviivaa sekä Tyynellemerelle että Karibianmerelle. Se on Brasilian jälkeen asukasluvultaan Etelä-Amerikan suurin valtio. Suuret asutuskeskukset sijaitsevat Andien tuntumassa ylänköalueella, mutta maahan kuuluu myös rannikoiden alankoja, savannia ja Amazonin sademetsää. Kolumbian luonto on pinta-alaan suhteutettuna maailman monimuotoisinta.


title: Kolumbia

text: 1970-luvulta alkaen maan oloja ovat kurjistuttaneet huumekauppa ja siihen liittyvä väkivalta, sekä sissiliikkeiden ja puolisotilaallisten ryhmien toiminta. Vuonna 2010 yhteensä 46,8 % maan asukkaista eli köyhyysrajan alapuolella.


title: Kolumbia

text: Kolumbia on nimetty tutkimusmatkailija Kristoffer Kolumbuksen mukaan.


title: Kolumbia

text: Ennen eurooppalaisten tuloa nykyisen Kolumbian alueella asui lukuisia intiaanikansoja ja -heimoja. Noin vuonna 1200 eaa. Keski-Amerikasta tulleet kansat toivat alueelle maissin viljelyn. Seuraava maahanmuuttaja-aalto tapahtui noin 500 eaa. Heidän jäljiltään on arkeologisia jäänteitä erillisistä kulttuureista maan eri puolilta. Vuosina 400–300 eaa. chibchat saapuivat Nicaraguasta ja Hondurasista, ja pian heidän jälkeensä alueelle levittäytyi arawakeja Brasilian suunnalta. Lähellä vuotta 1000 jaa. alueelle muutti karibeja Karibian saarilta. Uudet tulijat pakottivat chibchat väistymään vuoristoon. Vuoteen 1500 mennessä chibchat olivat eriytyneet kahdeksi kansaksi, joista kehittyneempiä olivat Bogotán seudulla valtaa pitäneet muiscat. Muiscat viljelivät maissia ja perunaa, ja heidän hallintojärjestelmänsä perustui matrilineaariseen vallanperimykseen. Myös toinen ryhmä, taironat, perustivat hyvin organisoituja kaupunkeja, joita yhdistivät kivetyt tiet.


title: Kolumbia

text: Espanjalaiset purjehtivat Kolumbian pohjoisrannikkoa pitkin 1500-luvun alussa, mutta ensimmäinen pysyvä eurooppalaisasutus Santa Marta perustettiin vuonna 1525. Alueelle tuli kolmenlaisia espanjalaisia: Konkistadorit pyrkivät rikastumaan itse, hallintomiehet pyrkivät vahvistamaan Espanjan imperiumin valtaa ja omaisuutta ja papisto pyrki käännyttämään alkuperäisväestöä kristinuskoon ja hankkimaan kirkolle omaisuutta.


title: Kolumbia

text: Santa Fe de Bogotá, nykyinen Bogotá, perustettiin vuonna 1538 lähelle entistä chibchojen pääkaupunkia, ja alueesta tuli osa valtaosan Etelä-Amerikkaa kattavaa Perun varakuningaskuntaa. Vuonna 1717 Santa Fe de Bogotasta tehtiin Espanjan Uuden-Granadan varakuningaskunnan pääkaupunki, mihin kuului nykyisten Venezuelan, Ecuadorin ja Panaman alueet. Bogotá oli yksi Espanjan kolmesta Uuden maailman hallintokeskuksesta.


title: Kolumbia

text: Bogotán asukkaat perustivat ensimmäisen Espanjan valtaa haastavan neuvoston 20. heinäkuuta 1810. Itsenäisyys julistettiin vuonna 1813 ja vahvistettiin vuonna 1819, kun Simón Bolívar löi Espanjan joukot Boyacássa. Varakuningaskunnan alueista muodostettiin Suur-Kolumbian tasavalta, johon kuului Kolumbian lisäksi nykyisten Ecuadorin, Venezuelan ja Panaman alueet. Sen presidentiksi valittiin Bolívar ja varapresidentiksi toinen itsenäisyystaistelija Francisco de Paula Santander. Bolívarin ja Santanderin välille syntyi erimielisyyksiä ja kaksi kilpailevaa puoluetta vuonna 1849. Bolívarin tukijoista syntyi myöhemmin konservatiivipuolue, joka tuki vahvaa keskusvaltaa, liittoa katolisen kirkon kanssa ja rajoitettua äänioikeutta. Santarderin tukijoista syntyivät liberaalit, jotka halusivat hajauttaa hallintoa, koulutuksen valtion alaisuuteen ja laajentaa äänioikeutta.


title: Kolumbia

text: Vuosien 1829 ja 1830 aikana Suur-Kolumbian tasavalta hajosi kolmeen osaan: Venezuelaan, Ecuadoriin ja Uuteen-Grenadaan, johon kuului Kolumbia ja Panama, sekä pieniä osia nykyisistä Venezuelasta ja Ecuadorista. Uudesta Grenadasta tuli vuonna 1863 Kolumbian yhdysvallat, ja 1886 se sai nykyisen nimensä Kolumbian tasavalta.


title: Kolumbia

text: Maassa säilytettiin siviilivalta ja pidettiin säännöllisiä ja vapaita vaaleja. Liberaalien valta 1861–1885 jakoi maan yhdeksään suvereeniin osavaltioon, ja kirkko erotettiin valtiosta. Vuonna 1885 alkanut konservatiivien 45-vuotinen valtakausi palautti valtaa keskushallinnolle, ja kirkon vaikutusvalta palautettiin.


title: Kolumbia

text: Vuosien 1899–1903 välillä käydyssä tuhannen päivän sodassa liberaalien ja konservatiivien välillä kuoli arviolta 120 000 ihmistä. Yhdysvallat tuki Panaman itsenäistymistä Kolumbiasta vuonna 1903 kanavahanketta silmällä pitäen.


title: Kolumbia

text: Talouden modernisoituminen 1900-luvun alussa johti kaupungeissa uusien, parempia oikeuksia vaatineiden yhteiskuntaluokkien syntyyn. Kasvava äänestäjäkunta kaupungeissa suosi yhteiskuntamuutoksia puoltavia poliitikkoja. Liberaalit onnistuivat hyötymään tästä kehityksestä paremmin, varsinkin vuosina 1934–1938 presidenttinä toimineen liberaalin Alfonso López Pumarejon kaudella. López uudisti radikaalisti maataloutta, koulutusta ja verotusta. Uudistusten seurauksena kahvista saadut tulot ja viennin määrä kasvoivat ja teollistuminen ja talouskasvu saivat vauhtia.


title: Kolumbia

text: Lópezin seuraaja Eduardo Santos oli maltillisempi liberaali, joka sai jonkinlaista tukea myös konservatiiveilta. Kautensa loppupuolella Santos kiinnitti huomionsa suhteisiin katoliseen kirkkoon ja Yhdysvaltoihin. Hänen jälkeensä López, joka valittiin uudelleen presidentiksi vuonna 1942, ei onnistunut enää toisella kaudellaan viemään läpi suuria uudistuksia konservatiivien ja oikeistoliberaalien vastustuksen vuoksi. Oikeistolainen Laureano Gómez hyödynsi Lópezin heikkoa asemaa ja teki Lópezia ja hänen perhettään kohtaan rajuja henkilökohtaisia hyökkäyksiä, joiden vuoksi hän joutui vuonna 1944 vankilaan, mikä sai aikaan mellakoita Bogotássa. López joutui vuonna 1944 epäonnistuneen vallankaappausyrityksen kohteeksi jääden vallankaappaajien vangiksi muutamaksi päiväksi. López menetti arvovaltansa, ja erosi presidentinvirastaan vuonna 1945. Liberaalipuolue pirstaloitui, ja maltillinen konservatiivi Mariano Ospina Pérez voitti vuoden 1946 vaalit.


title: Kolumbia

text: Ospina yritti liennyttää kasvavaa poliittista jännitystä koalitiohallituksen avulla. Se ei onnistunut, ja maaseudulla puhkesi liberaalien ja konservatiivien välille joitain väkivaltaisia yhteenottoja. Populisti-liberaalipoliitikko Jorge Gaitánia pidettiin vahvana presidenttiehdokkaana, mutta hänet murhattiin Bogotássa vuonna 1949. Väkijoukko lynkkasi ampujan, ja syntyneessä El Bogotazon mellakassa kuoli arviolta 2 000 ihmistä. Väkivaltaisuudet kiihtyivät myös maaseudulla.


title: Kolumbia

text: Ospinan hallitus muutti El Bogotazon mellakan jälkeen politiikkaansa ankarammaksi ja kielsi ensin julkiset kokoontumiset maaliskuussa, erotti liberaalit kuvernöörit ja sulki lopulta armeijan voimin kongressin marraskuussa 1949. Liberaalit eivät asettaneet ehdokastaan seuraaviin vaaleihin, jolloin äärikonservatiivi Gómez valittiin vuonna 1950 presidentiksi.


title: Kolumbia

text: Gómez hankki itselleen laajat valtuudet ja vähensi kansalaisten vapauksia hillitäkseen kasvavia väkivaltaisuuksia ja sen mahdollisuuden varalta, että liberaalit saattaisivat päästä takaisin valtaan. 1930-luvulla säädetyt työvoimalait peruttiin, itsenäiset ammattiliitot hajaannutettiin, kongressivaalit pidettiin ilman oppositiota, lehdistöä sensuroitiin, tuomioistuimia piti hallussaan toimeenpanovalta, ja uskonnonvapaus joutui koetukselle kun väkijoukot hyökkäsivät protestanttisiin kappeleihin. Gómez keskitti sorron varsinkin liberaaleja vastaan leimaten heidät kommunisteiksi. Väkivallan huipulla kuoli arviolta 1 000 ihmistä kuukaudessa.


title: Kolumbia

text: Maltillisten konservatiivien ja liberaalien tukeman kenraali Gustavo Rojas Pinilla kaappasi vallan vuonna 1953. Rojasin ensimmäinen tavoite oli päättää väkivaltaisuudet lupaamalla armahduksen ja hallituksen tukea niille jotka laskisivat aseensa. Tuhannet suostuivatkin tarjoukseen, ja vallankaappauksen jälkeen tilanne oli useiden kuukausien ajan rauhallinen. Rojas siirsi poliisin tehtävät asevoimille, vähensi sensuuria ja vapautti poliittisia vankeja, aloitti laajoja julkisia rakennusurakoita vähentämään työttömyyttä ja siirsi verotaakkaa rikkaammille. Uudistukset toteutettiin kuitenkin huonosti, eikä niillä ollut suurta vaikutusta.


title: Kolumbia

text: Rojasin hallinto menetti tukensa ensimmäisen vuoden aikana. Väkivaltaisuudet maaseudulla kiihtyivät uudelleen vuoden 1953 loppua kohden. Rojas ryhtyi tiukkoihin vastatoimiin, ja hallinto jarrutti yhteiskunnallisia uudistuksia, kiristi sensuuria ja lakkautti maan suurimpia sanomalehtiä. Hallitus korruptoitui, jonka lisäksi taloudellinen tilanne huononi kahvin hinnan laskun vuoksi ja hallituksen toimien vuoksi. Väkivaltaisuudet kiihtyivät, ja niitä yritettiin tukahduttaa yhä kovemmin keinoin.


title: Kolumbia

text: Vuoden 1957 alussa suurin osa järjestäytyneistä ryhmistä vastusti Rojasin hallintoa. Konservatiivi- ja liberaalijohtajat olivat neuvotelleet vuoden 1956 alusta lähtien maltillisten konservatiivien tukiessa Rojasia vuoteen 1957 asti. Kaikki osapuolet allekirjoittivat sopimuksen vuonna 1957 luoden Kansallisen rintaman yhteishallituksen. Sopimus vahvisti vallanjaon puolueiden välillä ja päätti La Violencian. Presidentinvaalit pidettäisiin säännöllisesti neljän vuoden välein liberaalien ja konservatiivien välillä, ja molemmilla puolueilla olisi tasa-arvoiset asemat vaaleissa ja muissa viroissa. Rojas yritti vielä pysyä vallassa, mutta joutui eroamaan ja lähtemään maanpakoon mielenosoittajien ja armeijan johtohenkilöiden vaatiessa hänen eroaan. Seuraavaksi presidentiksi valittiin vuonna 1958 liberaali Alberto Lleras Camargo.


title: Kolumbia

text: Vuodesta 1948 vuoteen 1958 kestänyt La Violencia vaati yli 200 000 ihmisen hengen.


title: Kolumbia

text: La Violencia vaihettui 1960-luvun puoliväliin mennessä hallituksen ja kommunistisen väliseksi sisällissodaksi, kun Kansallisen rintaman yhteishallitus sulki pois muut puolueet. Kansallista rintamaa vastaan syntyivät vuonna 1965 vasemmistolainen Kansallinen vapautusarmeija (ELN) ja maolainen Kansan vapautusarmeija (EPL). Seuraavana vuonna syntyi Vallankumouksellisen Kolumbian asevoimat (FARC) ja vuonna 1971 Demokraattinen allianssi (M-19).


title: Kolumbia

text: Kansallista rintamaa vastaan perustettiin 1960-luvun alussa Rojas Pinillan johtama vasemmistolainen oppositiopuolue ANAPO, josta tuli virallinen puolue vuonna 1971. Puolueen suosio alkoi heikentyä 1970-luvulla, varsinkin Rojasin kuoleman jälkeen vuonna 1975. Kansallisesta rintamasta luovuttiin vuonna 1974 ja poliittista järjestelmää vapautettiin sissiliikkeiden suosion vähentämiseksi.


title: Kolumbia

text: Konservatiivipresidentti Belisario Betancur neuvotteli rauhan FARCin ja M-19:n kanssa vuonna 1984 ja vapautti monet niiden vangituista jäsenistä. ELN hylkäsi sopimuksen ja M-19 jatkoi taistelua seuraavana vuonna. Marraskuussa 1985 M-19 valtasi oikeustalon Bogotássa, ja armeijan vapauttaessa sen sai 115 ihmistä surmansa, joista 11 oli korkeimman oikeuden tuomareita. Hallitus ja M-19 solmivat uuden rauhan maaliskuussa 1989 ja M-19:n jäsenet palasivat siviilielämään. M-19 osallistui puolueena uuden perustuslain laadintaan. Rauha FARCin kanssa ei pitänyt, ja se jatkoi taistelua vuonna 1990, kun 2 000–3 000 sen aseista luopunutta jäsentä oli murhattu.


title: Kolumbia

text: Kolumbiasta tuli 1970- ja 1980-luvuilla maailman suurin huumeiden tuottaja- ja salakuljettajamaa, ja suuret huumekartellit saivat maassa paljon vaikutusvaltaa. 1980-luvulla ja 1990-luvun alussa kartellit rahoittivat lukuisia valtion virkamiehien, tuomarien ja poliitikkojen murhia. Huumekartellit tappoivat maan oikeusministerin Rodrigo Lara Bonillan vuonna 1984, jonka jälkeen toimia niitä vastaan kiihdytettiin. Vuonna 1989 kartellit tappoivat sekä liberaalien että isänmaallisen unionipuolueen presidenttiehdokkaat. Poliisi surmasi vuonna 1989 José Gonzalo Rodríguez Gachan, joka oli yksi maan merkittävimmistä huumeparoneista. Vuonna 1993 Medellínin kartellin johtaja Pablo Escobar surmattiin hänen paetessaan poliisin erikoisjoukkojen pidätystä. Calin kartellin johtajat vangittiin vuosina 1995–1996.


title: Kolumbia

text: Uusi perustuslaki tuli voimaan vuonna 1991. Se laillisti avioeron ja kielsi maan kansalaisten luovuttamisen ulkomaille tuomittavaksi, sekä takasi alkuperäiskansojen oikeudet, muttei vastannut niiden maavaatimuksiin. Kuitenkin vuodesta 1997 lähtien Kolumbian kansalaisten luovutus ulkomaille on ollut mahdollista. Konservatiivi Andrés Pastrana Arango valittiin presidentiksi vuonna 1998. Hän aloitti neuvottelut sissiryhmien kanssa ja myönsi FARCille maan kaakkoisosasta noin 51 000 neliökilometrin kokoisen suoja-alueen, jonne armeijalla ei ollut asiaa. Rauhanneuvottelut etenivät katkottaisesti, mutta päättyivät 20. helmikuuta 2002, kun FARC kaappasi lentokoneen. Pastrana määräsi maan eteläosan sotatilaan kun sissit kiihdyttivät hyökkäyksiään.


title: Kolumbia

text: Pastranan ja Bill Clintonin hallintojen käynnistämä huumeiden salakuljetuksen kitkemiseen tähtäävä Plan Colombia sai vuonna 2000 Yhdysvalloilta miljardi dollaria tukea. Ohjelman vaikutukset ovat olleet kuitenkin vähäiset eikä se ole vaikuttanut kokaiinin maailmanhintaan.


title: Kolumbia

text: Toukokuussa 2002 puolueiden ulkopuolinen ehdokas Álvaro Uribe voitti vaalit luvaten kovaa linjaa sissejä vastaan. Vain hetkiä ennen hänen astumistaan virkaansa, surmasivat pommit 20 ihmistä Bogotássa. Oikeistolainen AUC aloitti rauhanneuvottelut vuonna 2003, jotka päättyivät onnistuneesti vuonna 2006 Uriben hallinnon suostuessa suurimpaan osaan ryhmän vaatimuksista.


title: Kolumbia

text: Vuonna 2005 perustuslakia muutettiin toisen presidentinkauden sallimiseksi, ja Uribe aloitti seuraavan kautensa vuonna 2006. Uribe onnistui virkakausillaan ajamaan sissiryhmät ahtaalle. FARCin toiminta kiihtyi uudelleen seuraavan presidentin Santosin astuessa virkaan vuonna 2010, ryhmän osoittaessa olevansa vielä elinvoimainen.


title: Kolumbia

text: Vuonna 2008 Uriben hallinto aiheutti selkkauksen Kolumbian, Venezuelan ja Ecuadorin välillä. Kolumbia iski Ecuadorin puolelle tappaen FARCin Raúl Reyesin. Ecuador syytti Kolumbiaa alueellisen koskemattomuutensa loukkaamisesta ja lähetti joukkojaan Venezuelan kanssa Kolumbian rajoille.


title: Kolumbia

text: Vuoden 2010 presidentinvaalit voitti maan puolustusministerinä toiminut Juan Manuel Santos. Santos lupasi tiukempaa linjaa huumekaupan kitkemisessä. Suhteita Venezuelaan hiertää se, että vasemmistolaiset kapinallisjärjestöt FARC ja ELN toimivat osittain Venezuelasta käsin. FARC vapautti vuoden 2011 alussa useita panttivankeja rauhaneleenä hallitukselle. FARC ja Kolumbian hallitus ovat käyneet rauhanneuvotteluja Havannassa vuodesta 2012 lähtien.


title: Kolumbia

text: Istuva presidentti Santos voitti presidentinvaalit kesäkuussa 2014 ja pääsi toiselle kaudelle. Hän on puhunut vahvasti rauhan puolesta ja hänen vaalilauseensa oli: ”con paz haremos más” (rauhalla saavutamme enemmän). Santosin muita vaaliteemoja olivat muun muassa asevelvollisuudesta luopuminen ja tasa-arvoisempi koulutuspolitiikka.


title: Kolumbia

text: Hänen vastaehdokkaanaan oli Óscar Iván Zuluaga, joka olisi ryhtynyt koviin toimiin FARCia vastaan. Zuluaga olisi toiminut Uriben tavoin. Hän olisi keskeyttänyt rauhanneuvottelut FARCin kanssa. Santosin vastaehdokas Zuluaga on kutsunut sotatoimia terrorisminvastaiseksi operaatioksi kiistäen näin ollen sen, että Kolumbiassa käytäisiin sisällissotaa. Vastaehdokas on myös syyttänyt Venezuelaa diktatuuriseksi valtioksi. Santos taas hakee diplomaattisempaa lähestymistapaa suhtautumisessa FARCiin ja Venezuelaan. Zuluagan vaalikampanjaa varjosti niin sanottu hakkeriskandaali.


title: Kolumbia

text: Santos ei ole yltänyt suosiossa edeltäjänsä tasolle. Santosin vaalivoitto ei näyttänyt varmalta vielä kesäkuun 2014 alussa . Arvostelijat ovat sanoneet Santosia vähemmän huonoksi vaihtoehdoksi. Santosin ensimmäisellä presidenttikaudella säädettiin vapaakauppasopimuksen nojalla kyseenalainen laki (”Ley970”), mikä olisi antanut esimerkiksi Monsantolle monopoliaseman siementen tuottamisessa. Laki hyllytettiin sittemmin laajojen mielenosoitusten ja lakkojen jälkeen. Santosia on toisaalta kiitelty rauhaan tähtäävästä politiikasta. FARCin ja hallituksen käymissä rauhanneuvotteluissa on saavutettu merkittäviäkin tuloksia. Tähän asti suurimpana saavutuksena voidaan pitää sopua maauudistuksesta, mikä takaisi mailtaan aseellisen konfliktin takia lähtemään joutuneet olevan oikeutettuja korvauksiin. Santosin kaudella tehty maauudistus tunnetaan nimellä ”La Ley de Victimas y Restitución de Tierras”. Rauhanneuvotteluissa otettiin takapakkia, kun presidentti Santos jäädytti rauhanneuvottelut FARCin kanssa marraskuussa 2014 kenraali Rubén Darío Alzaten jouduttua siepatuksi. Rauhanneuvotteluja jatkettiin jälleen joulukuussa 2014 FARCin vapautettua siepatun kenraalin, joka sittemmin erosi virastaan.


title: Kolumbia

text: Rauhanneuvotteluissa saavutettiin historiaa huomioimalla seksuaalivähemmistöt yhtenä neuvottelujen osapuolena. Hallitus ja FARC ottivat jälleen askeleita lähemmäksi rauhaa syyskuussa 2015, kun osapuolet pääsivät sopuun muun muassa totuuskomission perustamisesta ja sodan uhrien korvauksista. Presidentti Santosin mukaan konfliktin osapuolten on tarkoitus saada rauhansopimus puolessa vuodessa. Yhdysvaltain varapresidentti Joe Biden on sanonut Yhdysvaltain tukevan Kolumbian rauhanneuvotteluita. Myös Kiina on ilmaissut tukensa rauhanponnisteluille. Kiina on luvannut lahjoittaa kahdeksan miljoonaa dollaria sodanjälkeiseen aikaan. Hallitus ja Farc solmivat rauhansopimuksen Havannassa elokuussa 2016. Kolumbiassa järjestettiin rauhansopimuksesta kansanäänestys 2.10.2016. Niukka enemmistö äänesti rauhansopimusta vastaan.


title: Kolumbia

text: Santosin jälkeen presidentiksi valittiin Iván Duque vuonna 2018. Hän astui virkaan 7. elokuuta 2018. Hänen vastaehdokkaansa oli vasemmiston ehdokas Gustavo Petro. Duquen ennakoidaan tarttuvan vasemmistosissiliike Farcin kanssa solmittuun rauhansopimukseen.


title: Kolumbia

text: Kolumbia on tasavalta, jonka presidentti ja varapresidentti valitaan vuoden 1991 perustuslain mukaisesti kansanäänestyksellä neljän vuoden kaudeksi. Presidentti toimii sekä valtion päämiehenä että hallituksen johdossa. Lokakuun 2005 perustuslain lisäyksen mukaan uudelleenvalinta toiselle kaudelle tuli mahdolliseksi. Pääministeriä ei ole.


title: Kolumbia

text: Kolumbiassa on kaksikamarinen parlamentti eli Kolumbian kongressi ("congreso"), joka koostuu 102 paikan senaatista ("senado") sekä 166 paikan edustajainhuoneesta ("Cámara de Representantes"). Molempien kamarien edustajat valitaan kansanäänestyksellä neljän vuoden mittaisiksi kausiksi. Lakijärjestelmää Kolumbiassa on uudistettu merkittävästi 1990-luvulla. Esimerkiksi avioero tuli lailliseksi, maahan perustettiin ihmisoikeusasiamiehen virka ja perustuslakituomioistuin.


title: Kolumbia

text: Vuosien 2002–2010 välillä kaksi kautta presidenttinä toimineen Álvaro Uriben jälkeen virkaan astui Juan Manuel Santos, jota seurasi vuonna 2018 nykyinen presidentti Iván Duque.


title: Kolumbia

text: Kolumbian poliitikkojen yhteyksiä oikeistolaisiin puolisotilaallisiin sissijärjestöihin ja rikollisjärjestöihin epäillään yleisesti. Vuonna 2006 puolisotilaallisten joukkojen edustajien mukaan 35 % kongressin jäsenistä on tullut valituksi heidän ansiostaan.


title: Kolumbia

text: Viisi kongressiin jäsentä ja 15 muuta poliitikkoa pidätettiin toukokuussa 2007 epäiltynä yhteyksistä kuolemanpartioihin. Lisäksi maan poliisikomentaja ja tiedustelujohtaja joutuivat eromaan, koska turvallisuuspalvelut olivat kuunnelleet lainvastaisesti opposition edustajien, toimittajien ja hallituksen jäsenten puheluja.


title: Kolumbia

text:
Kolumbia jaetaan vuoden 1991 perustuslain mukaisesti 32 departementtiin ("departamento") sekä pääkaupunkialueeseen ("distrito capital"). Pääkaupunkialue on hallinnollisesti riippuvainen Cundinamarcan departementista. Departementit jaetaan edelleen kuntiin ("municipio"). Kolumbiassa oli vuonna 1993 yhteensä 1 061 kuntaa ja vuonna 2005 niitä oli yhteensä 1 098.
Kolumbian asevoimat () koostuvat armeijasta, merivoimista johon kuuluu merivoimien ilmailutoiminta, merijalkaväki ja rannikkovartiosto, ilmavoimista sekä puolisotilaallisesta poliisista. Puolustusministeriö on vastuussa sisäisestä ja ulkoisesta turvallisuudesta, ja hallinnoi asevoimia sekä poliisia. Presidentti on kuitenkin armeijan ylipäällikkö, ja omaa suoran käskyvallan, joten ministeriölle jää ainoastaan hallinnolliset tehtävät.


title: Kolumbia

text: Vuonna 2005 asevoimat koostuivat 209 000 sotilaasta, joista 180 000 kuului armeijaan, 22 000 merivoimin ja 7 000 ilmavoimiin. Reservissä oli lisäksi 238 000 sotilasta. Vuoden 1991 perustuslain mukaan kaikki 18 vuotta täyttäneet ovat asevelvollisia, ja heidän tulee ilmoittautua kaksi vuotta kestävään palvelukseen. Asevoimat koostuvat kuitenkin enimmäkseen köyhästä ja vähän koulutetusta väestöstä, sillä rikkaat voivat ostaa vapautuksen ja opiskelijat saavat sen automaattisesti.


title: Kolumbia

text: Kolumbian puolustusmenot kasvoivat 3,2 % BKT:stä vuonna 2000, kuuteen prosenttiin vuonna 2006, johtuen Yhdysvaltojen tukemasta operaatiosta kitkeä huumeiden salakuljetusta ja sissijoukkoja. Maan puolustusmenojen arveltiin olevan vuonna 2006 yhteensä noin 4,1–4,5 miljardia USD. Presidentti Álvaro Uriben kaudella on laajennettiin varsinkin sissienvastaisia ja ammattisotilaiden osastoja.


title: Kolumbia

text: Kolumbia sijaitsee Etelä-Amerikan luoteisosassa rajautuen pohjoisessa Karibianmereen ja lännessä Tyyneenmereen. Kolumbia on pinta-alaltaan 1 138 910 neliökilometriä, johon luetaan mukaan myös saaret sekä vesialueet. Maapinta-alaa Kolumbialla on yhteensä 1 038 700 neliökilometriä. Kolumbian naapurivaltioita ovat Ecuador ja Peru etelässä, Brasilia ja Venezuela idässä ja Panama lännessä. Kolumbialla on 3 208 kilometriä rantaviivaa ja on Etelä-Amerikan ainoa valtio joka rajaa sekä Karibianmerta että Tyyntämerta. Kolumbialla on selvittämättömiä aluekiistoja Nicaraguan ja Venezuelan kanssa.


title: Kolumbia

text: Kolumbia voidaan jakaa neljään maantieteellisesti erilaiseen alueeseen. Ensimmäinen alue käsittää Karibianmeren ja Tyynenmeren vastaiset alankoalueet, jotka erottaa toisistaan Panaman kannaksen eteläosissa sijaitseva suoalue. Toiseen alueeseen kuuluu maan länsiosassa kulkevat Andit, jotka jakautuvat kolmeen pienempään vuoristoon. Karibianmeren rannalla kohoavassa eristyneessä Sierra Nevada de Santa Martan vuoristossa sijaitsee Kolumbian korkein huippu Pico Cristóbal Colón (5 700 m). Kolmas alue käsittää vuoristojen välissä sijaitsevat laaksot sekä alankoalueet, joissa asuu suurin osa maan väestöstä. Kolumbian itäinen osa, joka peittää yli puolet maan pinta-alasta, on osin tiheiden sademetsien peittämää alankoa. Koillisosa on savannia ja eteläpuoli Amazonin sademetsää.


title: Kolumbia

text: Kolumbiassa virtaa yli 20 000 kilometriä jokia, joista yli 18 000 kilometriä on purjehduskelpoista. Maan suurimmat joet ovat Magdalena, Putumayo ja Cauca. Cauca ja Magdalena virtaavat pohjoisensuuntaisesti Andien kolmen päävuoriston välissä laskien soisten alankoalueiden kautta Karibianmereen. Patía virtaa maan lounaisosassa laskien Andien läpi Tyyneenmereen.


title: Kolumbia

text: Kolumbiassa on 55 suojelualuetta jotka peittävät yhteensä yli 9 miljoonan hehtaarin alueen. Maassa on pinta-alaan nähden enemmän kasvi- ja eläinlajeja kuin missään muualla maailmassa, ja luonnon monipuolisuus jää toiseksi ainoastaan Brasilialle. Kolumbiassa on määritetty yli 130 000 kasvilajia, yli 450 nisäkäslajia, 1 800 lintu- ja 600 sammakkolajia, sekä yli 35 000 hyönteislajia.


title: Kolumbia

text: Andeilla, missä luonto on monimuotoisinta, on myös väestön tiheys suurin. Niinpä metsät ja kosteikot ovat pirstaloituneet. Yli puolet alueen sammakkoeläimistä on uhanalaisia. Suuri hedelmiä syövä lintu, kolumbiansaku, elää enää neljällä metsäalueella, ja välillä sen luultiin jo kuolleen sukupuuttoon. Muita Andien uhanalaisia lajeja ovat silmälasikarhu ja andienkondori.


title: Kolumbia

text: Unescon maailmanperintöluettelossa on Kolumbiasta kuusi kohdetta. Niistä kaksi on luontokohteita: Los Katíoksen kansallispuisto ja Malpelosaaren eläimistön ja kasviston rauhoitusalue. Kulttuurikohteita ovat Cartagenan satama, linnoitukset ja muistomerkit, San Agustínin arkeologinen puisto, Santa Cruz de Mompoxin historiallinen keskusta ja Tierradentron arkeologinen kansallispuisto.


title: Kolumbia

text: Lisäksi Kolumbiassa on useita muitakin kansallispuistoja. Karibianmeren rannikolla matkailijoiden suosiossa ovat Tayronan kansallispuisto ja Corales del Rosarion kansallispuisto Cartagenan lähellä. Playa Blancasta tehdään näihin veneretkiä. El Cocuyn kansallispuistossa on lumihuippuisia vuoria, Iguaquen kansallispuisto on matalampaa seutua, mutta lähempänä Bogotaa. Los Nevadosin kansallispuisto houkuttelee tulivuorillaan ja Amacayacun kansallispuisto oikealla sademetsällä.


title: Kolumbia

text: Kuitenkin arviolta 10 kansallispuistoa sijaitsee sissien toiminta-alueiden lähettyvillä eivätkä ole turvallisia turisteille. Lisäksi joidenkin kansallispuistojen alueilla harrastetaan huumeiden viljelyä, laitonta karjataloutta, puunkaatoa, kaivostoimintaa ja salametsästystä.


title: Kolumbia

text: Vaikka Kolumbia sijaitseekin kokonaan tropiikissa, tekevät maan suuret korkeuserot ilmastosta vaihtelevaa. Tyynenmeren rannikolla ja Andien alarinteillä sataa vuodessa 2 500 millimetriä ja monin paikoin jopa 5 000 millimetriä. Sateita saadaan ympäri vuoden, ja lämpötila pysyy myös korkeana. Poikkeuksellisesti yöllä sataa enemmän kuin päivällä, mikä on harvinaista päiväntasaajan seudulla, vaikkakin myös iltapäivisiä ukkoskuuroja esiintyy. Korkean lämpötilan ja kosteuden takia ilmastoa voi kuvata nihkeäksi. Karibianmeren puoleisella rannikolla sataa vähemmän, ja vuodessa on joulukuusta maaliskuuhun kestävä kuivakausi. Tälläkin alueella ilmasto on kuitenkin lämmintä ja kosteaa. Rannikon itäosassa, lähellä Venezuelan rajaa, vuosittainen sademäärä on trooppiselle alueelle matala.


title: Kolumbia

text: Maan keskiosassa on korkeaa vuoristoa, jossa lämpötilaolot riippuvat hyvin paljon korkeudesta. 4 500 metrin yläpuolella pääosa sateesta tulee lumena. Koko alueella saadaan sadetta vuosittain 1 000–2 500 millimetriä ilman kuivia kausia. Vuoriston länsiosat saavat enemmän sadetta kuin itäosat.


title: Kolumbia

text: Kolumbia jaetaan yleensä kolmeen ilmastolliseen alueeseen: kuuma ("tierra caliente") alle 900 metrissä, lauhkea ("tierra temblada") 900–2 000 metrissä ja kylmä vyöhyke ("tierra fría") 2 000–3 500 metrissä. Pääkaupunki Bogotán olosuhteet ovat tyypilliset kylmälle vyöhykkeelle. Bogotássa, joka sijaitsee 2 630 metrin korkeudella, keskimääräiset päivälämpötilat ovat 20 asteen ja yölämpötilat 10 asteen paikkeilla. Pilvisyys lisääntyy iltapäiväksi, ja sadekuurot ovat yleisiä.


title: Kolumbia

text: Maan itäosan harvaanasutulla alangolla sadetta saadaan aina, eniten kuitenkin joulu–tammikuun ja huhti–toukokuun aikana. Vuotuinen sademäärä jää 2 000–2 500 millimetriin.


title: Kolumbia

text: Kolumbiassa oli vuonna 2010 yhteensä yli 40 yli 100 000 asukkaan kaupunkia, 9 yli 500 000 asukkaan kaupunkia ja 4 yli miljoonan asukkaan kaupunkia.


title: Kolumbia

text: Kolumbia on vapaa markkinatalous. César Gavirian 1990-luvun alussa suorittamien talousuudistusten seurauksena maahantuontirajoituksia helpotettiin ja useimmat sektorit avattiin ulkomaalaiselle sijoitukselle, vaikkakin maatalous pysyi edelleen suojeltuna. Álvaro Uribe Vélezin hallinto (2002–2010) pyrki pysymään varovaisessa finanssipolitiikassa ja suoritti rajuja taloudellisia muutoksia kuten vero-, eläke- ja budjettimuutoksia. Työttömyysaste oli vuonna 2009 12 % verrattuna 15,7 % vuonna 2002. Vuonna 2010 työttömyysasteen arvioitiin olevan 11,2 %.


title: Kolumbia

text: Kolumbian vuosien 2002–2007 välinen talouskasvu voidaan liittää kasvaneen turvallisuustilanteen lisäämään ulkomaalaiseen sijoitukseen, talousuudistuksiin öljy- ja kaasusektoreilla, varovaiseen rahapolitiikkaan ja viennin kasvuun. Kansainvälinen talouskriisi kuitenkin vähensi Kolumbian vientiä ja maan talous kasvoi ainoastaan 2,7 % vuonna 2008 ja väheni 0,8 % vuonna 2009, mutta elpyi 4,5 prosenttiin vuonna 2010.


title: Kolumbia

text: Kolumbian vientituotteisiin kuuluu runsaasti maataloustuotteita, energiaresursseja ja mineraaleja. Näitä ovat esimerkiksi kivihiili, kahvi, kupari, smaragdit, kukat, hedelmät, kaasu, kulta, vesivoima, rautamalmi, nikkeli, maaöljy, platina ja hopea. Kolumbialla on Latinalaisen Amerikan suurimmat kivihiili-, neljänneksi suurimmat kaasu- ja kuudenneksi suurimmat öljyvarat. Kolumbialla on Brasilian jälkeen suurimmat vesivoimapotentiaalit.


title: Kolumbia

text: Merkittävimmät kahvinviljelyalueet ovat paisojen asuinalueella Caldasin, Quindíon ja Risaraldan departementeissa, joita nimitetään ”kahvinviljelyakseliksi” ().


title: Kolumbia

text: Vuonna 2009 arvioitiin, että Kolumbia tuottaa 50 % maailman kokaiinista. Yhdysvaltojen lisäksi sitä viedään yhä enemmän myös Eurooppaan, varsinkin Isoon-Britanniaan. Huumekaupan arvioitiin vuonna 2004 työllistävän Kolumbiassa arviolta 200 000 ihmistä kasvatuksen, tuottamisen ja kuljetuksen saralla, ja muodostavan lähes 3 % bruttokansantulosta.


title: Kolumbia

text: Kolumbia saa vuosittain Yhdysvalloilta noin neljä ja puoli miljardia dollaria apua huumekaupan vastaiseen taisteluun. Siitä yli 80 % käytetään armeijan ja poliisin varustamiseen ja loput sosiaalisiin ohjelmiin.


title: Kolumbia

text: Tieliikenne on Kolumbian tärkein liikkumismuoto, ja noin 70 % rahdista kuljetetaankin teitä pitkin. Kolumbiassa oli vuonna 2005 yhteensä 164 257 kilometriä autotietä josta lähes 70 prosenttia päällystettyä ja hyvässä kunnossa.


title: Kolumbia

text: Kolumbiassa on 3 802 kilometriä rautatietä. Rautatieliikenne, joka oli ennen rahdin pääkuljetusmuoto, on jäänyt tieverkoston kehityksen seurauksena tieliikenteen varjoon ja käsittääkin nykyään noin neljäsosan rahdin kuljetuksesta. Vaikka Kolumbian junaverkosto yhdistääkin suurimman osan maan tärkeimmästä kaupungeista toisiinsa, käytetään sitä kuitenkin turvallisuusriskien, ylläpidon puutteen ja ylipäätänsä hyvän tieverkoston vuoksi vähän. Matkustajaliikenne keskeytettiin vuonna 1992, mutta aloitettiin uudelleen 1990-luvun lopulla. Kuitenkin vuonna 1999 tehtiin ainoastaan 165 000 junamatkustusta verrattuna yli viiteen miljoonaan junamatkustukseen vuonna 1972. Vuonna 2004 kunnostettiin arviolta 2 000 kilometriä maan rautatieverkostoa.


title: Kolumbia

text: Satamat käsittelevät noin 80 % prosenttia Kolumbian kansainvälisestä rahdista. Maan tärkeimmät satamat ovat Barranquilla, Cartagena ja Santa Marta Karibianmeren rannalla ja Buenaventura ja Tumaco Tyynenmeren rannalla. Kolumbian sisämaassa on noin 18 000 kilometriä jokia ja vesiteitä joista noin 11 000 kilometriä on jokiveneille purjehduskelpoista. Se onkin sekä matkustaja- että rahtiliikenteen kannalta tärkeä kulkumuoto, joka kuljettaa noin 3,8 miljoonaa tonnia rahtia ja yli 5 miljoonaa matkustajaa vuosittain. Kolumbian hallitus suunnittelee ottavansa tärkeimmät vesitiet tehokkaampaan käyttöön ja maan armeija onkin tehostanut valvontaansa syrjäisemmillä alueilla etelässä ja idässä turvatakseen vesiliikennettä.


title: Kolumbia

text: Kolumbiassa on 990 lentokenttää joista on 116 päällysteisiä. Maassa on 12 kansainvälistä lentoasemaa. Pääkaupungissa Bogotássa sijaitseva El Doradon kansainvälinen lentoasema on Latinalaisen Amerikan vilkkain.


title: Kolumbia

text: Vaikka sananvapaus taataankin vuoden 1991 perustuslaissa, on Kolumbia toimittajille maailman vaarallisimpia paikkoja toimia. Toimittajien työtä vaikeuttavat edelleen poliittinen paine, aseelliset konfliktit, hallituksen valvonta, tappouhkaukset ja väkivaltaisuudet. 1990-luvulla murhattiin yli 120 toimittajaa, joista moni raportoi huumeiden salakuljetuksesta ja korruptiosta. Vaikka 2000-luvulla onkin tapahtunut edistystä, pysyy lähes 90 % toimittajien murhista edelleen ratkaisemattomina. Puolisotilaalliset joukot ovat vastuussa useista hyökkäyksistä toimittajia vastaan. Toimittajat joutuvat toisinaan harjoittamaan itsesensuuria koston pelossa, jonka lisäksi heitä on ajettu maanpakoon. Toimittajat ilman rajoja -järjestö on leimannut aseelliset joukot, korruptoituneet poliitikot ja huumeparonit vapaan lehdistön vihollisiksi. Kolumbiaa on myös pidetty hyvin vaarallisena maana ay-aktivisteille.


title: Kolumbia

text: Vuonna 2009 Semana-lehti paljasti maan turvallisuuspalvelun vakoilleen salaa tunnettuja toimittajia, hallituksen arvostelijoita, poliitikkoja ja korkeimman oikeuden tuomareita, jonka seurauksena kymmenet turvallisuuspalvelun työntekijät saivat potkut tai haastettiin oikeuteen.


title: Kolumbia

text: Kolumbian media on suurimmaksi osaksi yksityisten sijoittajien omistuksessa. Televisio on tärkein uutislähde. Hallitus ylläpitää yhtä opetus- ja kahta kaupallista televisiokanavaa sekä kansallista radioverkostoa. Kapinalliset ovat käyttäneet radiota hyväkseen levittääkseen propagandaansa ja yksi tärkeimmistä asemista on FARC-ryhmän ylläpitämä La Voz de la Resistencia.


title: Kolumbia

text: Seksuaalivähemmistöt joutuvat usein syrjinnän kohteeksi Kolumbiassa. Viharikoksia seksuaalivähemmistöjä kohtaan tapahtuu usein. Samaa sukupuolta olevien henkilöiden adoptio-oikeudesta harkittiin kansanäänestystä. Asia siirtyi kuitenkin maan perustuslakituomioistuimen käsiteltäväksi, joka päätti olla hyväksymättä tasa-arvoista adoptiolakia. Tällä hetkellä samaa sukupuolta olevilla pareilla on oikeus adoptioon, mikäli pareista toinen on lapsen biologinen vanhempi. Transsukupuolisten asemassa tapahtui parannusta vuonna 2015. Vuodesta 2015 lähtien transsukupuoliset ovat voineet hakea henkilökortteja helpommin, kun ennen sukupuolen todistamiseen vaadittiin nöyryyttävinä ja tungettelevina pidettyjä kokeita.


title: Kolumbia

text: Samaa sukupuolta olevien avioliitot eivät ole sallittuja, mutta vuonna 2014 silloinen presidentti Juan Manuel Santos ilmaisi tukevansa samaa sukupuolta olevien oikeutta avioliittoon.


title: Kolumbia

text: Vuonna 2010 Kolumbian väkiluvuksi arvioitiin 44 205 293. Kolumbia on Latinalaisen Amerikan kolmanneksi väkirikkain valtio Meksikon ja Brasilian jälkeen, ja Brasilian jälkeen Etelä-Amerikan toiseksi väkirikkain valtio. Maalta on tapahtunut merkittävää kaupunkeihin kohdistuvaa muuttoliikettä. Vuoden 1951 noin 57 % kaupunkilaisväestön taso nousi noin 75 % vuoteen 2005 mennessä. Kolumbiassa on noin 30 yli 100 000 asukkaan kaupunkia. Yhdeksässä itäisimmässä departementissa, jotka kattavat yli puolet maasta, asuu ainoastaan 3 % väestöstä. Arviolta 1,2 miljoonaa kolumbialaista lähti maasta vuosien 2000–2005 välillä turvallisuusongelmien ja työttömyyden vuoksi, pääasiassa Ecuadoriin, Venezuelaan ja Yhdysvaltoihin. Arviolta 3,3 miljoonaa kolumbialaista eli ulkomailla vuoden 2005 väestönlaskun mukaan. Toisten arvioiden mukaan luku saattaa olla jopa yli neljä miljoonaa, eli noin 10 % maan väkiluvusta.


title: Kolumbia

text: Kolumbian etniset ryhmät ovat syntyneet intiaanien, espanjalaisten siirtolaisten ja afrikkalaisten orjien sekoittumisesta. Mestitsejä on 58 % väestöstä, valkoisia 20 %, mulatteja 14 %, mustia 4 % ja mustien ja intiaanien sekoituksia eli samboja 3 %. Nykyisin vain prosentti väestöstä voidaan määrittää suoraan intiaaneiksi kielen ja tapojen perusteella.


title: Kolumbia

text: Vuoden 2017 latinobarometrikyselyssä Kolumbian väestöstä 73 % on katolilaisia, 14 % protestantteja, 2 % kuuluu muihin uskontoihin, 11 % on uskonnottomia ja 1 % ei kertonut vakaumustaan.


title: Kolumbia

text: Espanja on virallinen kieli. Ethnologue-kirja listaa Kolumbiassa puhuttavan kaikkiaan 80 kieltä. Monilla niistä on vain muutamia satoja puhujia. Suurimpia vähemmistökieliä ovat emberá, jonka eri murteita puhuu 76 000 henkeä, paez (77 000 puhujaa), vlaxinromani (79 000 puhujaa) sekä wayuu (135 000 puhujaa).


title: Kolumbia

text: Koulutukseen käytettiin Kolumbiassa vuonna 2008 yhteensä 3,9 % BKT:stä. Kouluvuosi kestää helmikuusta marraskuuhun. Peruskoulu on 6–12-vuotiaille ilmaista ja pakollista yhdeksän vuoden ajan, tosin monilla maalaisalueilla opettajat ovat huonosti koulutettuja ja opetusta tarjotaan ainoastaan viideksi vuodeksi. Toisen asteen koulutus kestää kuusi vuotta ilman mahdollisuutta ammattiharjoitteluun. Alakoulua käy 80% ikäluokasta. Vuonna 2004 yläkoulua kävi noin 55 % ikäluokasta, esikoulua 38 % lapsista ja reilu neljännes ikäluokasta jatkoi peruskoulun jälkeisiin oppilaitoksiin. 1990-luvun aikana lukutaitoisten aikuisten osuus nousi yli yhdeksänkymmenen prosentin.


title: Kolumbia

text: Vuoden 2005 väestönlaskun mukaan 90,4 % väestöstä oli lukutaitoisia, kaupunkiväestöstä noin 93 %, mutta maalaisväestöstä ainoastaan 67 %.


title: Kolumbia

text: Kolumbian terveydenhoito on parantunut huomattavasti 1980-lukuun verrattuna. Vuonna 1993 tehty terveydenhuoltouudistus muutti julkisen terveydenhuollon rahoituksen rakennetta, jonka seurauksena työntekijöiden täytyy maksaa sairausvakuutuksista. Vaikka uusi järjestelmä onkin nostanut sosiaali- ja terveysturvan piiriin kuuluvien määrää 21 prosentista ennen vuotta 1993, 56 prosenttiin vuonna 2004 ja 66 prosenttiin vuonna 2005, on eroja varsinkin köyhän väestön keskuudessa yhä olemassa.


title: Kolumbia

text: Maailman terveysjärjestö WHO:n mukaan Kolumbian terveydenhuolto oli vuonna 2000 Latinalaisen Amerikan paras ja maailmanlaajuisesti sijalla 22. Lisäksi WHO:n vuoden 2000 tutkimuksen mukaan Kolumbian terveydenhuollon rahoitusjärjestelmä on maailman tasapuolisin. Vuonna 2005 terveydenhuollon kulut muodostivat 5,6 % BKT:sta.


title: Kolumbia

text: Kolumbiassa tehtiin vuonna 2002 yhteensä lähes 29 000 murhaa, mutta vuoteen 2006 mennessä lukema oli pudonnut noin 17 000. Murhien jälkeen yleisimpiä ennenaikaisen kuoleman syitä ovat sydänongelmat, aivoinfarktit, hengityselinsairaudet, auto-onnettomuudet ja diabetes.


title: Kolumbia

text: Vuonna 2007 arvioitiin, että HIVin kantajia oli noin 0,6 % aikuisväestöstä, kaikkiaan noin 170 000 henkeä. ARVT-lääkitystä olisi tarvinnut noin 54 000 henkeä, ja sitä sai noin 38 % heistä, eli noin 21 000 henkeä. HIV on yhteydessä miesten väliseen seksiin. Suuren osan naisten HIV-tartunnoista on arvioitu tulleen heidän aviomiestensä kautta toisilta miehiltä. Sairastuneita syrjitään ja monet heistä ovat lähteneet maanpakoon.


title: Kolumbia

text: Kolumbian arkkitehtuuri heijastuu 1600-luvun Espanjan siirtomaa-ajasta. Monilla alueilla on ollut vaikeaa ylläpitää vanhoja rakennuksia, ja alueen ilmasto onkin tuhonnut monia barokkityylisiä rakennuksia. Arkkitehtuurin helmiä ovat lukuisat maisemaa hallitsevat kirkot.


title: Kolumbia

text: Kolumbiassa alkoi kirjallisuuden kehitys vasta espanjalaisten saapumisen jälkeen, ja maan kirjallisuudessa näkyykin yhä vahva eurooppalainen vaikutus. Itsenäistymisen jälkeen kirjailijat alkoivat kehittää omia tyylejään ja kirjoittaa kotimaisista aihepiireistä. Varhaisimmat kolumbialaiset kirjailijat kuten Jorge Isaacs ja José Eustacio Rivera käsittelivät talonpoikien ongelmia. Tunnetuin kolumbialainen kirjailija Gabriel García Márquez on kirjoittanut pääteoksensa Sadan vuoden yksinäisyys ("Cien años de soledad") vuonna 1967. Kirjallisuuden Nobel-palkinnon García Márques sai vuonna 1982.